**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 1 Φεβρουαρίου 2021, ημέρα Δευτέρα και ώρα 18.10΄, στην Αίθουσα **Γερουσίας** του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων υπό την προεδρία του Προέδρου αυτής, κυρίου Κωνσταντίνου Γκιουλέκα, με θέμα ημερήσιας διάταξης την επεξεργασία και εξέταση των σχεδίων νόμων του Υπουργείου Εξωτερικών:

Α. «Κύρωση της Ενδιάμεσης Συμφωνίας Οικονομικής Εταιρικής Σχέσης μεταξύ της Γκάνας, αφενός, και της Ευρωπαϊκής Ένωσης και των κρατών μελών της, αφετέρου»

Β. «Κύρωση της Συμφωνίας Προστασίας των Επενδύσεων μεταξύ της Ευρωπαϊκής Ένωσης και των κρατών  μελών της, αφενός, και της Δημοκρατίας της Σιγκαπούρης, αφετέρου».

Γ. «Κύρωση της Συμφωνίας Προστασίας των Επενδύσεων μεταξύ της Ευρωπαϊκής Ένωσης και των κρατών  μελών της αφενός, και της Δημοκρατίας του Βιετνάμ, αφετέρου» και

Δ. «Κύρωση της Συμφωνίας Προστασίας των Επενδύσεων μεταξύ της Ευρωπαϊκής      Ένωσης και των κρατών  μελών της, αφενός, και των κρατών ΣΟΕΣ της ΚΑΜΑ, αφετέρου»

Στη συνεδρίαση παρέστησαν ο Αναπληρωτής Υπουργός Εξωτερικών, κ. Μιλτιάδης Βαρβιτσιώτης, καθώς και αρμόδιοι υπηρεσιακοί παράγοντες.

O Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι κ.κ. Βουλευτές Αναστασιάδης Σάββας, Δούνια Παναγιώτα, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δημοσχάκης Αναστάσιος, Θεοδωρικάκος Παναγιώτης (Τάκης) Καββαδάς Αθανάσιος, Καιρίδης Δημήτριος, Κεδίκογλου Συμεών (Σίμος), Κεφαλογιάννη ΄Όλγα, Κουμουτσάκος Γεώργιος, Κουτσούμπας Ανδρέας, Καππάτος Παναγιώτης, Λιούτας, Αθανάσιος, Μανωλάκος Νικόλαος, Μπακογιάννη Θεοδώρα (Ντόρα), Νικολακόπουλος Ανδρέας, Παπαδόπουλος Μιχαήλ (Μιχάλης), Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Χατζηβασιλείου Αναστάσιος (Τάσος),Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Κατρούγκαλος Γεώργιος, Μουζάλας Ιωάννης, Μπουρνούς Ιωάννης, Τζάκρη Θεοδώρα, Χαρίτου Δημήτριος (Τάκης), Κεγκέρογλου Βασίλειος, Λοβέρδος Ανδρέας, Φραγγίδης Γεώργιος, Κατσώτης Χρήστος, Παπαναστάσης Νικόλαος, Κομνηνάκα Μαρία , Μυλωνάκης Αντώνιος, Χήτας Κωνσταντίνος, Γρηγοριάδης Κλέων, και Σακοράφα Σοφία

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Κυρίες και κύριοι συνάδελφοι ξεκινά η συνεδρίαση της Διαρκούς Επιτροπής Εθνικής Άμυνας και Εξωτερικών Υποθέσεων της Βουλής με θέμα στην ημερήσια διάταξη την επεξεργασία των σχεδίων νόμων του Υπουργείου των Εξωτερικών.

Είναι τέσσερις Κυρώσεις Συμβάσεων:

1ον.«Κύρωση της Ενδιάμεσης Συμφωνίας Οικονομικής Εταιρικής Σχέσης μεταξύ της Γκάνας, αφενός, και της Ευρωπαϊκής Κοινότητος και των κρατών μελών της, αφετέρου»

2ον.«Κύρωση της Συμφωνίας Προστασίας των Επενδύσεων μεταξύ της Ευρωπαϊκής Ένωσης και των κρατών  μελών της, αφενός, και της Δημοκρατίας της Σιγκαπούρης, αφετέρου».

3ον.«Κύρωση της Συμφωνίας Προστασίας των Επενδύσεων μεταξύ των κρατών  μελών της Ευρωπαϊκής Ένωσης και της Δημοκρατίας του Βιετνάμ » και

4ον.«Κύρωση της Συμφωνίας Προστασίας των Επενδύσεων μεταξύ της Ευρωπαϊκής  Ένωσης και των κρατών  μελών της, αφενός, και των κρατών ΣΟΕΣ της ΚΑΜΑ, αφετέρου».

Με αυτή την εισήγηση μπαίνουμε κατευθείαν στον κύκλο των Εισηγητών και των Ειδικών Αγορητών.

Κύριοι συνάδελφοι θα βάλω δέκα λεπτά με ανοχή σε όλους τους Εισηγητές εάν συμφωνείτε; H ανοχή είναι δεδομένη εξάλλου. Δηλαδή όσο χρειαστεί κάποιος για να ολοκληρώσει την τοποθέτησή του και την εισήγησή του ασφαλώς και θα έχει το χρόνο.

**ΠΟΛΛΟΙ ΒΟΥΛΕΥΤΕΣ:** Συμφωνούμε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Τον λόγο έχει ο Εισηγητής της Πλειοψηφίας, κ. Αθανάσιος Λιούτας.

**ΑΘΑΝΑΣΙΟΣ ΛΙΟΥΤΑΣ (Εισηγητής της Πλειοψηφίας):** Ευχαριστώ πολύ, κύριε Πρόεδρε.

Αξιότιμε κύριε Υπουργέ, κυρίες και κύριοι συνάδελφοι. Αρχικά θα ήθελα να εκφράσω τη μεγάλη μου τιμή να εισηγούμαι από την πλευρά της Πλειοψηφίας ένα νομοσχέδιο του Υπουργείου Εξωτερικών. Είναι βέβαιο ότι όλοι, πολύ περισσότερο εμείς εδώ, τα μέλη της Διαρκούς Επιτροπής Εθνικής Άμυνας και Εξωτερικών Υποθέσεων γνωρίζουμε το κρίσιμο και πολύ σημαντικό έργο του Υπουργείου Εξωτερικών συνολικά.

Ειδικότερα τον τελευταίο χρόνο διανύσαμε μια περίοδο έντονων προκλήσεων στον Έβρο και στην Ανατολική Μεσόγειο. Στη διάρκεια της περιόδου αυτής το Υπουργείο Εξωτερικών και ο Πρωθυπουργός της χώρας μας, Κυριάκος Μητσοτάκης, κινήθηκαν με αποφασιστικότητα, γενναιότητα και μαχητικότητα προς την επίτευξη μεγάλων αποφάσεων. Πρόκειται για αποφάσεις που βασίστηκαν στην ύψιστη διπλωματική επάρκεια, στο αξιόμαχο των Ενόπλων Δυνάμεών μας και στο γεγονός ότι η Κυβέρνηση στάθηκε και στέκεται στο ύψος της μεγάλης εθνικής ευθύνης και αναλαμβάνει κρίσιμες και σημαντικές αποφάσεις, οι οποίες «θωρακίζουν» τα κυριαρχικά μας δικαιώματα και την ασφάλεια της χώρας και των Ελλήνων πολιτών.

Περνώντας τώρα στο περιεχόμενο της σημερινής μας συνεδρίασης και συγκεκριμένα στην επεξεργασία και στην εξέταση των τεσσάρων σχεδίων νόμων του Υπουργείου Εξωτερικών τα οποία κατατέθηκαν στην Επιτροπή μας και σύντομα θα φτάσουν στην Ολομέλεια θα ήθελα να τονίσω ότι φέρνουν στο προσκήνιο της συζήτησής μας και των εργασιών μας ως Επιτροπή τον πολύ σημαντικό, αναπτυξιακό και οικονομικό ρόλο που διαδραματίζει η Ευρωπαϊκή Ένωση και συνολικά τα κράτη μέλη της τόσο σε σχέση με το εσωτερικό της ίδιας όσο και αναφορικά με τις σχέσεις με τρίτες χώρες.

Ειδικότερα μπροστά μας έχουμε τα εξής τέσσερα σχέδια νόμων.

Την «Κύρωση της Ενδιάμεσης Συμφωνίας Οικονομικής Εταιρικής Σχέσης μεταξύ της Γκάνας, αφενός, και της Ευρωπαϊκής Κοινότητας και των κρατών μελών της, αφετέρου».

Την «Κύρωση της Συμφωνίας Προστασίας των Επενδύσεων μεταξύ της Ευρωπαϊκής Ένωσης και των κρατών  μελών της, αφενός, και της Δημοκρατίας της Σιγκαπούρης, αφετέρου».

Την «Κύρωση της Συμφωνίας Προστασίας των Επενδύσεων μεταξύ της Ευρωπαϊκής Ένωσης και των κρατών  μελών της, αφενός, και της Σοσιαλιστικής Δημοκρατίας του Βιετνάμ, αφετέρου» και τέλος

Την «Κύρωση της Συμφωνίας Οικονομικής Εταιρικής Σχέσης μεταξύ της Ευρωπαϊκής Ένωσης και των κρατών  μελών της, αφενός, και των κρατών της Συμφωνίας Οικονομικής Εταιρικής Σχέσης με την Κοινότητα για την ανάπτυξη της Μεσημβρινής Αφρικής, αφετέρου».

Στο σύνολό τους, πρόκειται για Συμφωνίες που θέτουν ως στόχους την ευρύτερη περιφερειακή ανάπτυξη, την ενδυνάμωση των περιφερειακών οικονομιών, τη βοήθεια σε χώρες που έχουν ανάγκη, την πρόσβαση στην παγκόσμια οικονομία, την ευημερία των κοινωνιών τους και την ενδυνάμωση των σχέσεων μας.

Οι εν λόγω Συμφωνίες έχουν τη δυνατότητα να δώσουν ώθηση στην ανάπτυξη και στην ευημερία χωρών όπως η Γκάνα και τα κράτη της Κοινότητας για την ανάπτυξη της Μεσημβρινής Αφρικής. Επιπλέον, οι Συμφωνίες βοηθούν την περαιτέρω εμβάθυνση και ενίσχυση των εμπορικών και οικονομικών μας σχέσεων με χώρες όπως η Σιγκαπούρη και το Βιετνάμ.

Ο ρόλος της Ευρωπαϊκής Ένωσης και πάνω στους συγκεκριμένους στόχους υπήρξε εμφανής και συνεπής διαχρονικά. Ήδη από τη γέννησή της στη δεκαετία του ’50 η Ευρωπαϊκή Ένωση ανέπτυξε σχέσεις με τις υπόλοιπες χώρες του πλανήτη μέσω μιας πολιτικής πάνω στην ανθρωπιστική βοήθεια, την αναπτυξιακή στήριξη το εμπόριο, θεσπίζοντας επιμέρους επίσημες εμπορικές συμφωνίες.

Αναφορικά με τη στήριξη της Ευρωπαϊκής Ένωσης προς τις χώρες που έχουν να αντιμετωπίσουν το πρόβλημα της ανέχειας και της υπανάπτυξης, οι Συμφωνίες με τους εταίρους της σε όλο τον κόσμο δεν αφορούν μόνο το εμπόριο. Αφορούν και οικονομικές και άλλες μεταρρυθμίσεις, καθώς και την υποστήριξη σε προγράμματα υποδομών υγείας και εκπαίδευσης.

Ταυτόχρονα πάντοτε, η Ευρωπαϊκή Ένωση προωθούσε και προωθεί το σεβασμό των ανθρωπίνων δικαιωμάτων εντός και εκτός των συνόρων της.

Επάνω στον εμπορικό τομέα, στην Ένωση κυριαρχεί η ιδέα και η πολιτική ότι η ανάπτυξη του εμπορίου μπορεί να δώσει την ώθηση στην παγκόσμια οικονομία προς όφελος όλων. Συνεπώς, η Ευρωπαϊκή Ένωση αποσκοπεί στην ενίσχυση των αναπτυσσόμενων χωρών εξασφαλίζοντας την καλύτερη πρόσβαση στην παγκόσμια οικονομία, πρόσβαση που μεταφράζεται στη γενικότερη ανάπτυξη των χωρών αυτών και των κοινωνιών τους. Πρόκειται για μια εμπορική πολιτική, η οποία σαφώς και συνδέεται στενά με την αναπτυξιακή πολιτική.

Άμεσο αποτέλεσμα της πολιτικής αυτής είναι οι Συμφωνίες οικονομικής εταιρικής σχέσης που συνάπτει η Ευρωπαϊκή Ένωση με άλλες χώρες. Παράδειγμα αποτελεί, καθώς και σημείο συζήτησης σήμερα επί των νομοσχεδίων που συζητούμε, η ειδική σχέση της Ένωσης με τις χώρες στην Αφρική, στην Καραϊβική και τον Ειρηνικό. Επιστέγασμα όλης αυτής της πολιτικής, θα έλεγε κανείς, αποτέλεσε η Συμφωνία Κοτονού με τις χώρες της ΑΚΕ, η οποία ως βασικούς πυλώνες είχε την αναπτυξιακή συνεργασία, την οικονομική και εμπορική συνεργασία και την πολιτική διάσταση. Πρόκειται για Συμφωνίες οι οποίες συνεχίζονται μέσα σε ένα πλαίσιο αμοιβαίου σεβασμού και δυναμικής συνεργασίας.

Σε κάθε διμερή συμφωνία της η Ευρωπαϊκή Ένωση πάντα μεριμνά για την προστασία των επενδύσεων με άλλα κράτη, ώστε οι Συμφωνίες να διέπονται από συνθήκες υγιούς ανταγωνισμού και δίκαιων οφελών για όλους. Εν συντομία θα υπογραμμίσω και τη μεγάλη σημασία κάθε μίας από τις Συμφωνίες που συζητούμε σήμερα.

Αρχικά, επάνω στην Ενδιάμεση Συμφωνία Οικονομικής Εταιρικής Σχέσης μεταξύ της Ευρωπαϊκής Κοινότητας και των κρατών μελών της και της Γκάνας, η Συμφωνία δίνει τη δυνατότητα για περαιτέρω ώθηση στην ανάπτυξη και την ενίσχυση της ευημερίας της χώρας. Η παρούσα Συμφωνία αφορά, κυρίως, την ελεύθερη πρόσβαση προϊόντων της Γκάνας στην Ευρωπαϊκή Ένωση και, εκ μέρους της Γκάνας, στη σταδιακή μείωση έως εξάλειψη των δασμών για το 78% των εισαγωγών από την Ένωση. Θα πρέπει να τονίσουμε ότι η Γκάνα είναι μια χώρα πλούσια σε πηγές μεταλλευμάτων και ορυκτών. Ωστόσο, το 20% των κατοίκων της ζουν σε συνθήκες απόλυτης φτώχειας. Είναι μια χώρα που σημείωσε οικονομική ανάπτυξη και οι περαιτέρω ανοικτοί εμπορικοί δρόμοι προς την ευρωπαϊκή και την παγκόσμια οικονομία μπορούν να αποδειχθούν ιδιαιτέρως σημαντικοί.

Το παραπάνω τονίζει την ανάγκη της ανάπτυξης βιώσιμων οικονομικών και εμπορικών δρόμων που θα ενισχύουν την ανάπτυξη στη χώρα, αλλά και την πραγματική επιδίωξη μιας καλύτερης ζωής για τους κατοίκους της.

Αναφορικά με τη Συμφωνία Προστασίας Επενδύσεων μεταξύ της Ευρωπαϊκής Ένωσης και των κρατών-μελών της, και της Σιγκαπούρης, αυτή έχει τον κρίσιμο σκοπό της ενίσχυσης και εμβάθυνσης των σχέσεών μας. Η Σιγκαπούρη αποτελεί μια χώρα με πολιτικό, οικονομικό, εμπορικό και αναπτυξιακό ενδιαφέρον κατόρθωσε να αναπτυχθεί βαθμιαία και να σημειώσει μια μεγάλη δυναμική επωφελούμενη της διόγκωσης του διεθνούς εμπορίου. Το κράτος αυτό αποτελεί ένα από τα πιο σταθερά και ασφαλή κράτη στην περιοχή γεγονός το οποίο το καθιστά έναν δυναμικό εταίρο.

Συνεπώς, η ενίσχυση και η εμβάθυνση των σχέσεων μας με τη χώρα αυτή μπορούν να συμβάλουν σε μία επιπλέον αναπτυξιακή ώθηση με αμοιβαία οφέλη. Παράλληλα μέσα από την αναβάθμιση των εμπορικών μας σχέσεων η Ένωση όπως και τα κράτη-μέλη της μπορούν ακολούθως να διαδραματίζουν ενεργότερο ρόλο στην περιοχή ευρύτερα της Νοτιοανατολικής Ασίας. Εξέλιξη η οποία μπορεί να έχει μεγάλη ωφέλεια και για την ελληνική πλευρά.

Σχετικά με τη Συμφωνία Προστασίας των Επενδύσεων μεταξύ της Ευρωπαϊκής Ένωσης και των κρατών-μελών της και της σοσιαλιστικής δημοκρατίας του Βιετνάμ, επίσης και σε αυτή την περίπτωση αναβαθμίζεται η σχέση της Ένωσης με τη συγκεκριμένη χώρα. Ταυτόχρονα επίσης, δίνεται ώθηση για έναν ενεργότερο ρόλο της Ευρωπαϊκής Ένωσης στην ευρύτερη περιοχή με μεγάλη ωφέλεια επιπλέον και για την Ελλάδα και η χώρα του Βιετνάμ παρουσιάζει ιδιαίτερο εμπορικό και αναπτυξιακό ενδιαφέρον καθώς παρουσιάζει μια αξιόλογη και μεγάλη αναπτυξιακή δυναμική.

Το παραπάνω εξηγείται μέσα από την ίδια την πίστη της χώρας τις τελευταίες δεκαετίες στη σημασία των ανοικτών εμπορικών δρόμων, γεγονός το οποίο αναδεικνύει τη μεγάλη ωφέλεια, η οποία μπορεί να προκύψει διμερώς μέσα από τη ρύθμιση και την αναβάθμιση των σχέσεων και την εμβάθυνση των σχέσεων της Ευρωπαϊκής Ένωσης και των κρατών-μελών της με εκείνη.

Τέλος, αναφορικά με τη Συμφωνία Οικονομικής Εταιρικής Σχέσης μεταξύ της Ευρωπαϊκής Ένωσης και των κρατών-μελών της και των κρατών ΣΟΕΣ της ΚΑΜΑ, όπως και στην περίπτωση της Γκάνας υπάρχει μία σημαντική αναπτυξιακή διάσταση. Μια διάσταση που αποσκοπεί στην περιφερειακή ανάπτυξη της περιοχής στην οποία δίνεται ώθηση, πρόσβαση στην ευρωπαϊκή και στην παγκόσμια αγορά με σημαντικά αναπτυξιακά οικονομικά και κοινωνικά οφέλη.

Στο πλαίσιο των Συμφωνιών Οικονομικής Εταιρικής Σχέσης η Ευρωπαϊκή Ένωση και έξι χώρες της κοινότητας με την ανάπτυξη της μεσημβρινής Αφρικής Μποτσουάνα, Λεσότο, Μοζαμβίκη, Ναμίμπια, Νότια Αφρική και Σουαζιλάνδη υπέγραψαν στις 10 Ιουνίου του 2016 σχετική συμφωνία με σκοπό την οικονομική ολοκλήρωση. Η συμφωνία αυτή αφορά την άνευ δεσμών πρόσβαση στην Ευρωπαϊκή Ένωση των προϊόντων των χωρών αυτών με εξαίρεση τη Νότια Αφρική, που το ποσοστό φτάνει στο 98,5%.

Από την πλευρά των χωρών αυτών η Συμφωνία αναφέρεται στη σταδιακή μείωση έως εξάλειψη των δασμών για το 86% εκτός της περίπτωσης της Μοζαμβίκης -που η μείωση φτάνει το 74%. Κρίσιμης σημασίας είναι επιπλέον και οι ρυθμίσεις για τη διευκόλυνση αναφορικά με τελωνειακές και εμπορικές συναλλαγές.

Ειδικότερα για την πλευρά της Ευρωπαϊκής Ένωσης προστατεύονται πάνω από 250 ονομασίες ευρωπαϊκών προϊόντων γεωγραφικής ένδειξης μεταξύ των οποίων βρίσκονται και δεκατέσσερις ονομασίες ελληνικών προϊόντων, όπως η φέτα, οι ελιές Καλαμών και Άμφισσας, τα φασόλια γίγαντες Καστοριάς, το κασέρι, η γραβιέρα, η κεφαλογραβιέρα, το ελαιόλαδο, η Κορινθιακή σταφίδα, ο κρόκος Κοζάνης και η μαστίχα της Χίου.

Για την περίπτωση της φέτας αναφέρουμε, ότι με τη Διμερή Συμφωνία Ευρωπαϊκής Ένωσης και Νότιας Αφρικής η φέτα πλέον προστατεύεται -δεν προστατευόταν- και προστατεύεται. Αναφορικά με τις χώρες αυτές ανήκουν σε μια περιοχή της Αφρικής, στην οποία οι κάτοικοι της διαχρονικά αντιμετωπίζουν σοβαρά κοινωνικό-οικονομικά προβλήματα στα οποία περιλαμβάνεται και το ζήτημα της ασφάλειας, της προοπτικής ανάπτυξης, οι υγειονομικές κρίσεις και οι ελλιπείς υποδομές.

Τα παραπάνω συνηγορούν στην ανάγκη της περιφερειακής συνεργασίας με σκοπό τη μετάβαση σε μια εποχή μέσω της παροχής στήριξης και της ευθυγράμμισης των εμπορικών σχέσεων με τους κανόνες του Παγκόσμιου Οργανισμού Εμπορίου.

Κλείνοντας την τοποθέτησή μου και αφήνοντας την πιο λεπτομερή περιγραφή των Συμφωνιών στην κατ’ άρθρων συζήτηση της Επιτροπής μας, θα ήθελα, να επαναλάβω το κρίσιμο αναπτυξιακό αποτύπωμα που οι παραπάνω συμφωνίες φέρουν.

Διαμορφώνουν ένα πλαίσιο εμπορικής λειτουργίας, κινούμενο στον άξονα του υγιούς ανταγωνισμού και της αμοιβαίας ωφέλειας, στηρίζοντας τις χώρες εκείνες που έχουν πραγματικά ανάγκη για μια νέα οικονομική προοπτική.

Τέλος, θα ήθελα να υπογραμμίσω, ότι η παγκοσμιοποίηση ως πυκνό ενοποιημένο πλέγμα οικονομικών και εμπορικών σχέσεων, καθιστά αναγκαία την προσαρμογή των χωρών αυτών. Ιδιαιτέρως των αναπτυσσόμενων και των χωρών με χαμηλή ανάπτυξη οι οποίες έχουν άμεση ανάγκη στην πρόσβαση, στην αγορά, στην παγκόσμια αγορά. Προς το σκοπό αυτό, είναι μείζονος σημασίας η ανάγκη της διαμόρφωσης εκείνου του θεσμικού πλαισίου το οποίο μπορεί να επιτρέψει την πρόσβαση αυτή. Η Ευρωπαϊκή Ένωση ως μια ισχυρή δύναμη που σέβεται τα ανθρώπινα δικαιώματα και διαβλέπει μέσω των ανοικτών εμπορικών διαύλων την εποχή της ευημερίας, της ασφάλειας και της ανάπτυξης, λειτούργησε και λειτουργεί ως καταλύτης προς την κατεύθυνση αυτή. Πρόκειται για πολύ σημαντικές συμφωνίες. Την κύρωση των οποίων και φυσικά υπερψηφίζουμε. Σας ευχαριστώ πολύ.

**ΚΩΝΣΤΑΝΤΙΝΟΣ Π. ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε και εμείς κ. συνάδελφε. Θα παρακαλούσα τώρα τον Εισηγητή της Μειοψηφίας, τον κύριο Νάσο Αθανασίου να πάρει το λόγο.

**ΑΘΑΝΑΣΙΟΣ (ΝΑΣΟΣ) ΑΘΑΝΑΣΙΟΥ (Εισηγητής της Μειοψηφίας για την Ασία):** Θα είμαι σύντομος κύριε Πρόεδρε. Εδώ έχουμε δύο θέματα. Το ένα θέμα είναι οι επενδύσεις. Το ένα θέμα είναι η συμφωνία ως νομικό κείμενο, ως σώμα νομικό. Κύριο, το οποίο το θέτω υπό την κρίση σας. Θα προσπαθήσω να είμαι συγκεκριμένος, εκτός από μία γενικότητα στην εισαγωγή μου την οποία πιστεύω όμως.

Οι συμφωνίες αυτές κύριε Πρόεδρε, ιδίως διεξήλθα τη συμφωνία με το Βιετνάμ, όπως και οι άλλες που πληρώνουμε σήμερα, δεν είναι αποτέλεσμα πρωτοβουλιών της Αθήνας, αλλά των Βρυξελλών. Παρά την έξαρση των εθνικιστικών φαινομένων, το πνεύμα του απλού Έλληνα, του απλού Έλληνα χωριάτη ακόμη, διαπνεόταν πάντα από οικουμενικότητα. Απόδειξη γι’ αυτό αποτελεί το γεγονός, ότι δεν υπάρχει χώρα στον πλανήτη που να μη διαθέτει μικρή μεγάλη ομογένεια. Παρόλα αυτά η νοοτροπία της κυβερνώσας υδροκέφαλης Αθήνας υπήρξε συχνά επαρχιακή. Τέτοιες χώρες όπως το Βιετνάμ και η Σιγκαπούρη τις θεωρούσαμε μακρινές, δεν μας άγγιζαν. Δεν μας άγγιζαν πολιτικά παρόλο που τα εμπορικά μας πλοία έκαναν εκεί χρυσές δουλειές.

Πρώτη συνέπεια, να υποβαθμίσουμε εκεί τις πρεσβείες μας. Χρειάστηκε να χρησιμοποιήσουν οι τούρκοι, πακιστανούς πιλότους στα πολεμικά τους αεροσκάφη για να προσεγγίσουμε περισσότερο την Ινδία, παρά τον εξωτερικό εκσυγχρονισμό μας, μέσα μας ήταν και ως ένα βαθμό παραμένει αξερίζωτη η παλιά ιδέα, ότι τέτοιες χώρες είναι μακρινές. Στην αιτιολογική έκθεση για τη συμφωνία με το Βιετνάμ, αναφέρεται επί λέξει, ότι η συμφωνία αυτή περιλαμβάνει όλες τις πτυχές της νέας προσέγγισης της Ευρωπαϊκής Ένωσης όσον αφορά την προστασία των επενδύσεων και τους μηχανισμούς επιβολής της.

Δεν είναι λάθος, ωστόσο δεν είναι ακριβές. Νέα προσέγγιση έχουμε και σε άλλα πεδία που υπερβαίνουν κατά πολύ τις επενδύσεις και που ενδιαφέρουν ιδιαιτέρως τη χώρα μας.

Η συμφωνία με το Βιετνάμ συνοδεύεται από 13 παραρτήματα. Σε ορισμένα σημεία το Βιετνάμ απολαμβάνει εξαίρεσης όσον αφορά την εθνική μεταχείριση και θα έρθω αργότερα σε αυτό. Είναι ενδιαφέρον λοιπόν, ο τρόπος που καταρτίζονται αυτές οι συμφωνίες. Τρόπος που σε μεγάλο βαθμό ακολουθήθηκε και στην περίπτωση του Brexit όπως μου επαλήθευσαν συνάδελφοι στη δημοσιογραφία που δραστηριοποιούνται στις Βρυξέλλες επί δεκαετίες.

Ας πάρουμε ένα παράδειγμα από τη διαπραγματευτική και ένα παράδειγμα από τη νομική πλευρά του θέματος. Πρώτα η διαπραγματευτική. Το άρθρο 2 εδάφιο 3 αναφέρει· είναι το θεμελιώδες άρθρο της συμφωνίας. «Κάθε μέρος παρέχει στους επενδυτές του άλλου μέρους μεταχείριση όχι λιγότερο ευνοϊκή από αυτήν που παρέχει σε παρόμοιες περιπτώσεις στους δικούς του επενδυτές και τις επενδύσεις τους».

Αυτό είναι το θεμελιώδες άρθρο. Η εθνική μεταχείριση. Θα μεταχειριστείτε <εμάς> – τους ξένους - όπως μεταχειρίζεστε τους δικούς σας. Δείτε όμως στο παράρτημα 2. Εξαίρεση για το Βιετνάμ, όσον αφορά την εθνική μεταχείριση. Διαβάζω από τη Συμφωνία «στους ακόλουθους τομείς το Βιετνάμ δύναται να θεσπίζει ή να διατηρεί κάθε μέτρο που δεν συνάδει με το άρθρο 2, εδάφιο 3, εθνική μεταχείριση». Όπως, ποιοι τομείς εξαιρούνται. Εφημερίδες και ειδησεογραφικά πρακτορεία. Θέλουν να διατηρήσουν ανεπηρέαστες τις δικές τους εφημερίδες. Εκδόσεις, εκτυπώσεις, παραγωγή και διανομή πολιτιστικών προϊόντων, θέλουν να πλειοψηφούν στην πατρίδα τους τα δικά τους πολιτιστικά προϊόντα και μετά έρχονται οι υπηρεσίες αστυνομικού και ασφάλειας και μετά έρχεται η παραγωγή στρατιωτικών υλικών και εξοπλισμού. Εδώ έχουμε τη δυνατότητα μιας χώρας να θεσπίζει την εξαίρεση από μία Συμφωνία, από το θεμελιώδες άρθρο μιας Συμφωνίας, την εξαίρεση από τον κανόνα. Τούτο μεν αφορά την διαπραγμάτευση. Διότι, όταν έχεις τη δυνατότητα να δημιουργήσεις μία εξαίρεση, οι διαπραγματεύσεις αποκτούν ευελιξία. Αυτό το σύστημα των εξαιρέσεων ή παρεκκλίσεων που δεν αναιρούν βεβαίως ή τουλάχιστον δεν αναιρούν ολοσχερώς το γενικό κανόνα, τα βασικά άρθρα, όχι η λεγόμενη δημιουργική ασάφεια, είναι που κατέστησε εφικτή τη Συμφωνία για το Brexit. Η εξαίρεση εξασφαλίζει διαπραγματική ευελιξία, αλλά στην διαστροφή της μετατρέπεται σε διπλωματική κακοήθεια. Παραδείγματος χάριν, εξαίρεση ζητεί και η Τουρκία στο Αιγαίο.

Να σημειώσω, επίσης, ότι γίνεται ειδική μνεία στο παράρτημα 5, για το δημόσιο χρέος. Δηλαδή, προσδιορίζονται τα όρια της επίδρασης του δημόσιου χρέους στις επενδύσεις βάσει της Συμφωνίας αυτής. Στις επενδύσεις όπως προσδιορίζονται και όπως προβλέπεται να εξελιχθούν βάσει της Συμφωνίας αυτής. Το παράρτημα 5 έχει πολλά να μας διδάξει. Νομίζω ότι θα πρέπει να το μελετήσουμε.

Ας δούμε τώρα τη νομική πλευρά. Εδώ χτίζουν ολόκληρο σύστημα. Να το αποκαλέσω σύστημα ειδικού σκοπού, άλλοι αρμοδιότεροι, όπως ο κύριος Κατρούγκαλος ή άλλοι νομικοί, οι οποίοι είναι και πανεπιστημιακοί δάσκαλοι μπορούν να το αξιολογήσουν. Έτσι ενδεικτικά συνιστάται δικαστήριο για την εκδίκαση των προσφυγών που υποβάλλονται σύμφωνα με το άρθρο 3, εδάφιο 33. Το δικαστήριο μπορεί να καταρτίζει τον εσωτερικό κανονισμό του προκειμένου να εξασφαλίζεται η διαθεσιμότητά τους, τα μέλη λαμβάνουν πάγια μηνιαία αμοιβή, η οποία καθορίζεται με απόφαση της επιτροπής. Συγκροτούν δικαστήριο όχι μόνο πρωτοβάθμιο. Συγκροτούν με το άρθρο 3, επίσης, στο εδάφιο 33, μόνιμο Εφετείο για την εκδίκαση των εφέσεων κατά των αποφάσεων που εκδίδει το Δικαστήριο. Το εφετείο απαρτίζεται από 6 μέλη. Προβλέπεται και αυτό να καταρτίζει τον Κανονισμό του. Λέει πως διορίζονται τα μέλη του Πρωτοβάθμιου Δικαστηρίου και του Εφετείου.

Εδώ υπάρχει ένα ολόκληρο σύστημα που καθιερώνει αυτή η Συμφωνία και αυτό πρέπει να το δούμε. Πρόκειται για ένα κάδρο που μέσα δεν έχει πίνακα. Οι επενδύσεις είναι ο πίνακας που θα μπει μέσα σε αυτό το κάδρο. Αλλά αυτό το κάδρο έχει πολύ μεγάλη σημασία στην εξωτερική πολιτική. Εν πάση περιπτώσει, επαφίεται στους επιστήμονες του Δημόσιου Διεθνούς Δικαίου να αξιολογήσουν ερωτήματα. Τι είδους κεφάλαιο είναι αυτό που γράφουν τέτοιου είδους Συμφωνίες; Αν αφαιρούν δικαστική ύλη, από ποιους την αφαιρούν; Τι βάθος έχουν οι μεταβολές που υφίστανται τα συστήματα δικαιοδοσίας; Υπάρχουν ενδείξεις οι οποίες είναι καλές.

Δεν το λέω για να στρέψω το νου σε αρνητικά σημεία. Παραδείγματος χάριν, η συμφωνία Ευρωπαϊκής Ένωσης και Βιετνάμ, όπως και η συμφωνία Ευρωπαϊκής Ένωσης και Σιγκαπούρης, αποκλείει όχι απλώς την εκμετάλλευση, αλλά και την υποψία παροχής παιδικής εργασίας, σε οποιαδήποτε παραγωγική διαδικασία.

Θα κλείσω με κάτι, το οποίο δεν είναι ασήμαντο. Παραβλέπω ότι στο προοίμιο επιβεβαιώνει το χάρτη του ΟΗΕ και την οικουμενική διακήρυξη των δικαιωμάτων του ανθρώπου του 1948, πράγμα που έχει σημασία, τα ανθρώπινα δικαιώματα έχουν σημασία ιδιαίτερα σε ορισμένες περιοχές του κόσμου και θα κλείσω, με μία διευκρίνιση η οποία ρητώς αναφέρεται στη συμφωνία. Διαβάζω από το κείμενο της συμφωνίας «Προς αποφυγήν τυχόν αμφιβολιών, διευκρινίζεται ότι το έδαφος ενός μέρους», δύο είναι τα μέρη εδώ, η Ευρωπαϊκή Ένωση και το Βιετνάμ, «περιλαμβάνει την αποκλειστική οικονομική ζώνη και την υφαλοκρηπίδα του, όπως προβλέπεται στη σύμβαση των Ηνωμένων Εθνών για το δίκαιο της θάλασσας, η οποία υπογράφηκε στο Montego Bay στις 10 Δεκεμβρίου του 1982». Παραπλήσια είναι και η συμφωνία με την Σιγκαπούρη, κάπως μικρότερο το νομικό της ανάστημα, αλλά είναι παραπλήσια.

Κλείνω, κύριε Πρόεδρε, λέγοντας ότι είμαστε θετικοί στις δύο αυτές συμφωνίες.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ(Πρόεδρος της Επιτροπής)**: Το λόγο έχει η κυρία Τζάκρη.

**ΘΕΟΔΩΡΑ ΤΖΑΚΡΗ(Εισηγήτρια της Μειοψηφίας για την ΑΦΡΙΚΗ)**: Κυρίες και κύριοι Βουλευτές, καλούμαστε σήμερα να συζητήσουμε και να κυρώσουμε τη συμφωνία προστασίας των επενδύσεων μεταξύ της Ευρωπαϊκής Ένωσης και των κρατών μελών της, αφενός και των κρατών της ΚΑΜΑ, αφετέρου.

Η συμφωνία αυτή, που καλούμαστε να συζητήσουμε και να επικυρώσουμε σήμερα, υπογράφτηκε το 2016 και είναι η πρώτη συμφωνία νέου τύπου, που έχει συνάψει η ευρωπαϊκή επιτροπή με τρίτες χώρες. Πριν αναφερθώ όμως, στην ουσία του θέματος, θα ήθελα κύριε Υπουργέ, να επισημάνω ορισμένα θέματα για τη διαδικασία, με την οποία ήρθε αυτή η συμφωνία προς κύρωση. Αναρτήσατε στις 29 Ιανουαρίου, προχθές το απόγευμα δηλαδή, στον ιστότοπο του ελληνικού κοινοβουλίου το νομοσχέδιο που ενσωματώνει τη συμφωνία, που πρόκειται να κυρώσουμε σήμερα με την αιτιολογική του έκθεση, αμέτρητες σελίδες, περίπου 3.000 σελίδες για τις δύο συμφωνίες μόνο που εισηγούμαι εγώ. Δηλαδή, αυτή με την ΚΑΜΑ και την Γκάνα. Θεωρώ, ότι είναι αδύνατον να μπορέσουμε έστω και να σκανάρουμε με το μάτι όλα αυτά τα κείμενα, ακόμη και αν μεσολαβούσε το σαββατοκύριακο.

Ξεκινώντας τώρα από την πρώτη ΣΟΕΣ, μεταξύ των χωρών της ΚΑΜΑ και της Ευρωπαϊκής Ένωσης, θέλω να σας ρωτήσω κύριε Υπουργέ, γιατί τόση βιασύνη. Μόλις 10 κράτη μέλη της Ευρωπαϊκής Ένωσης μέχρι σήμερα την έχουν επικυρώσει, μεταξύ των οποίων και το Ηνωμένο Βασίλειο, που δεν μετρά γιατί έχει ήδη αποχωρήσει, ενώ ξέρετε τα αντίστοιχα πρωτόκολλα, τα μνημόνια συνεργασίας με τη βόρεια Μακεδονία, που είναι και μια διμερής συμφωνία μεταξύ μας, παρά το γεγονός ότι έχουν κατατεθεί στη Βουλή από τον περασμένο Σεπτέμβριο, δεν τα έχετε φέρει ακόμη προς κύρωση. Προφανώς, διότι δεν θέλετε να μετρηθείτε στη Νέα Δημοκρατία, να δείτε πόσοι είστε με τη συμφωνία και πόσοι όχι. Δεν θα έπρεπε το Υπουργείο Εξωτερικών στην παρούσα περίπτωση, να μας ενημερώσει σχετικά με τις εξελίξεις της εν λόγω συμφωνίας και αναφέρομαι στην Ευρωπαϊκή Ένωση ΚΑΜΑ. Δεν θα έπρεπε να έχουμε λάβει ένα λεπτομερέστατο ενημερωτικό σημείωμα του Υπουργείου Εξωτερικών έγκαιρα, για να καταλάβουμε πού ακριβώς βρισκόμαστε; Ακόμα και η αρμόδια υπηρεσία, η διεύθυνση διεθνών σχέσεων του Υπουργείου Οικονομίας και Ανάπτυξης, που μετά τις εκλογές έχει αποσπαστεί από το Υπουργείο Ανάπτυξης, δεν έχει ενσωματωθεί στο οργανόγραμμα του Υπουργείου Εξωτερικών και μας ζητάτε σήμερα, σχεδόν στα τυφλά να επικυρώσουμε μια διεθνή εμπορική συμφωνία.

Κυρίες και κύριοι Βουλευτές, θα προσπαθήσω να κάνω μια μικρή ιστορική αναδρομή. Η Ευρωπαϊκή Ένωση και η νότια Αφρική, είχαν από το 1999 συνάψει συμφωνία εμπορικής ανάπτυξης και συνεργασίας. Τον Ιούλιο του 2016, η Ευρωπαϊκή Ένωση και η νότια Αφρική μαζί με την Μποτσουάνα, το Λεσότο, τη Μοζαμβίκη, τη Ναμίμπια και την Ζουαζιλάνδη υπέγραψαν τη νέα συμφωνία οικονομικής εταιρικής σχέσης της νότιας Αφρικής, που ρυθμίζει το εμπόριο αγαθών μεταξύ των δύο περιοχών, αντικαθιστώντας έτσι τις σχετικές με το εμπόριο διατάξεις της προηγούμενης συμφωνίας, που αφορούσε αποκλειστικά στη νότια Αφρική, ενώ πλέον έχει διευρυνθεί αυτή και με άλλες χώρες, αυτές που ονομάζουμε χώρες της μεσημβρινής Αφρικής. Οι διαπραγματεύσεις είχαν ολοκληρωθεί στις 15 Αυγούστου του 2014, οπότε και μονογραφήθηκε το κείμενο από τους διαπραγματευτές των δύο μερών, έπειτα από 12 έτη διαπραγματεύσεων. Η συμφωνία επανήλθε στις αρχές του 2016, προκειμένου να συμφωνήσουν τα κράτη μέλη διότι απαιτείται ομοφωνία για να υιοθετηθεί, εγκριθεί η σχετική απόφαση. Την περίοδο που προηγήθηκε της 1ης Ιουνίου του 2016, οπότε και υιοθετήθηκε τελικά η απόφαση 1623 του συμβουλίου, σχετικά με τη συμφωνία αυτή, επιτρέψτε μου να αναφερθώ σε ορισμένα γεγονότα που έλαβαν χώρα, τα οποία προκλήθηκαν από την ελληνική πλευρά και μάλιστα, καθυστέρησαν την υιοθέτηση αυτής της απόφασης, περίπου για πέντε μήνες.

Το μεγαλύτερο πρόβλημα ήταν η μη επαρκής προστασία της φέτας, ενός εμβληματικού ελληνικού προϊόντος, και ορισμένων άλλων σημαντικών εξίσου προϊόντων, όπως είναι οι ελιές της Καλαμάτας και η ρετσίνα. Οι υπηρεσίες της Ευρωπαϊκής Επιτροπής ισχυρίστηκαν ότι η φέτα προστατεύεται σε συμφωνία, επειδή περιλαμβανόταν στον πίνακα των προϊόντων γεωγραφικής ένδειξης της Ευρωπαϊκής Ένωσης.

Υπήρχε, όμως, μια υποσημείωση -παραπέμπω στο Πρωτόκολλο 3 της Συμφωνίας για τις γεωγραφικές ενδείξεις- που ανέτρεπε τον ισχυρισμό περί επαρκούς προστασίας, καθώς προϋπάρχοντα εμπορικά σήματα στη Νότια Αφρική θα συνέχιζαν να κυκλοφορούν για πάντα στην αγορά αυτή με την ονομασία φέτα. Η μόνη υποχρέωση ως απόρροια της συμφωνίας αυτής είναι ότι, μετά από 5 έτη, θα πρέπει να φέρουν ενδείξεις επισήμανσης για τη χώρα προέλευσης και τη ζωική προέλευση του γάλακτος.

Η ζημιά, όμως, δεν περιορίζονταν μόνο σε αυτό. Ακόμα και με τη συμφωνία αυτή διασφαλίζονταν και οι μελλοντικοί χρήστες που θα μπορούσαν να χρησιμοποιούν τους όρους «South Africa φέτα», «φέτα style» ή «φέτα type». Αναρωτιέμαι, μάλιστα, αφού, εκείνη τη στιγμή, ολοκληρωνόταν η συμφωνία, ποιοι είναι αυτοί οι μελλοντικοί χρήστες που γινόταν προσπάθεια να διασφαλιστούν; Της Νοτίου Αφρικής; Άλλων τρίτων χωρών; Της ίδιας της Ευρωπαϊκής Ένωσης; Άγνωστο.

Στην αγορά της Νοτίου Αφρικής, λοιπόν, θα μπορούσε να κυκλοφορεί αυθεντική ελληνική φέτα, η φέτα προέλευσης Νοτίου Αφρικής και, τουλάχιστον, άλλες τρεις παρεμφερείς ονομασίες, με διάφορους προσδιορισμούς. Διερωτώμαι, μάλιστα, πως ο καταναλωτής, ακόμη και πιο συνειδητοποιημένος και ο πιο ενημερωμένος, θα κατάφερνε να κάνει τη σωστή επιλογή.

Το 2016, λοιπόν, επί κυβέρνησης ΣΥΡΙΖΑ, ο τότε Υπουργός Αγροτικής Ανάπτυξης και Τροφίμων κ. Αποστόλου έδωσε μια τεράστια μάχη, για το θέμα αυτό, με συνεχείς συναντήσεις και διαβουλεύσεις με τον τότε αρμόδιο Επίτροπο κύριο Χόγκαν και ανταλλαγή εγγράφων με την Ευρωπαϊκή Επιτροπή. Το αποτέλεσμα ήταν η ελληνική μεν συναίνεση στη συμφωνία, αλλά με την προσάρτηση στη συμφωνία δηλώσεων, τόσο εκ μέρους της Ευρωπαϊκής Επιτροπής, όσο και εκ μέρους της Ελλάδας. Είναι το έγγραφο 9374 του 2016, η σχετική declaration και statement, την οποία, κύριε Πρόεδρε, θα καταθέσω και στα Πρακτικά.

Σύμφωνα, λοιπόν, με την τελική αυτή δήλωση -διαβάζω απόσπασμα της εν λόγω δήλωσης- η Ελλάδα συμφωνεί με τη δήλωση της Επιτροπής, δηλαδή:

Πρώτον. Τη δέσμευση της Επιτροπής να διατηρήσει στενή επαφή με το ενδιαφερόμενο κράτος μέλος, δηλαδή τη χώρα μας, καθ’ όλη τη διάρκεια των εν εξελίξει ή των μελλοντικών διαπραγματεύσεων, για τις γεωγραφικές ενδείξεις.

Δεύτερον. Τη δέσμευση της Επιτροπής να επιτύχει το καλύτερο δυνατό επίπεδο προστασίας για τις γεωγραφικές ενδείξεις στο πλαίσιο των εν εξελίξει ή μελλοντικών διαπραγματεύσεων.

Τρίτον. Την πρόθεση της Επιτροπής να διασφαλίσει την αυστηρή εφαρμογή της προστασίας, που προβλέπεται στο Πρωτόκολλο 3.

Τέταρτον. Τη δέσμευσή της να αρχίσει μια διαδικασία αναθεώρησης του Πρωτοκόλλου 3, εντός των 5 ετών από την έναρξη ισχύος της συμφωνίας. Δηλαδή, ουσιαστικά, φέτος, το 2021, με σκοπό την επίτευξη δύο επιπέδων προστασίας για όλες τις ενωσιακές γεωγραφικές ενδείξεις, συμπεριλαμβανομένης της φέτας.

Πέμπτο. Την αναζήτηση ρεαλιστικών τρόπων συμμετοχής των ενδιαφερομένων κρατών μελών στο έργο των θεσμικών Επιτροπών, που έχουν συσταθεί βάσει της εν λόγω συμφωνίας.

Και έκτο. Να υποστηρίζει την Ελλάδα στην προσπάθειά της να προωθήσει τις γεωγραφικές ενδείξεις της, αξιοποιώντας τις δυνατότητες που προσφέρει ο Κανονισμός 1144 του 2014. Ο Κανονισμός, δηλαδή, για την προώθηση των ελληνικών προϊόντων.

Και πολύ σωστά έπραξε, τότε, ο Υπουργός Αγροτικής Ανάπτυξης του ΣΥΡΙΖΑ, γιατί αυτή ήταν η πρώτη συμφωνία -όπως σας είπα- νέου τύπου που έδινε το στίγμα για τις επόμενες συμφωνίες που θα ακολουθούσαν, όπως αυτές που προτείνονται, σήμερα, για κύρωση. Δηλαδή, με τη Σιγκαπούρη, με το Βιετνάμ, με τη Γκάνα και τις άλλες που θα ακολουθήσουν.

Με βάση τα παραπάνω, για μένα υπάρχουν πολλά ερωτηματικά:

Πρώτον. Τι έχει γίνει μέχρι σήμερα; Παρακολουθεί κάποιος πως εξελίσσεται η συμφωνία αυτή; Πώς εξελίσσεται το θέμα της φέτας στις χώρες ΚΑΜΑ (*Κοινότητα για την Ανάπτυξη της Μεσημβρινής Αφρικής*); Υπάρχει κάποια εξέλιξη, σχετικά με την αναθεώρηση του Πρωτοκόλλου 3; Γιατί αυτή η βιασύνη; Σας ρωτώ, κύριε Υπουργέ. Όπως σας είπα, μόλις 10 κράτη μέλη, μεταξύ των οποίων και η Μεγάλη Βρετανία, έχουν επικυρώσει τη συμφωνία αυτή.

Δεύτερον. Εξάλλου, η συμφωνία είναι σε λειτουργία από την προσωρινή της εφαρμογή και δεν υπάρχει κάποιο πρόβλημα, ακόμη και αν κάποιο κράτος μέλος δεν την έχει κυρώσει, θα μπορεί να συνεχίσει να λειτουργεί υπό την προσωρινή εφαρμογή της στο διηνεκές. Δεν καταλαβαίνω γιατί να μην κάνουμε τα πράγματα με τη σωστή σειρά τους, αφού προηγουμένως ενημερωθούμε.

Τρίτον. Γιατί το ΥΠΕΞ δεν προετοίμασε έγκαιρα ένα λεπτομερές ενημερωτικό σημείωμα για το θέμα; Δεν έχουμε καμία πρόθεση, ξέρετε, καμία διάθεση να μη κυρώσουμε τη συμφωνία. Αλλά, από την άλλη, ουσιαστικά μας ζητάτε λευκή υπογραφή.

Επίσης, κλείνοντας την εισήγησή μου σ΄ ότι αφορά τις ΣΟΕΣ με τις χώρες ΚΑΜΑ, θα ήθελα να σημειώσω κάτι που αφορά στο λεκτικό του κειμένου. Ο τίτλος του σχεδίου νόμου που κυρώνουμε σήμερα της Συμφωνίας αυτής, αναφέρεται για την «Κύρωση της Συμφωνίας Προστασίας των Επενδύσεων μεταξύ της Ευρωπαϊκής  Ένωσης και των κρατών  μελών της, αφενός, και των κρατών ΣΟΕΣ της ΚΑΜΑ, αφετέρου». Ωστόσο, στο πρώτο άρθρο του σχετικού σχεδίου νόμου αναφέρεται ότι κυρώνεται η συμφωνία οικονομικής εταιρικής σχέσης της Ευρωπαϊκής  Ένωσης και των κρατών  μελών της αφενός με την κοινότητα για την ανάπτυξη Μεσημβρινής Αφρικής, της ΚΑΜΑ, δηλαδή, αφετέρου. Πρόκειται για δύο διαφορετικές συμφωνίες, κύριε Υπουργέ. Και γιατί έχετε δώσει άλλο τίτλο στο τίτλο του νομοσχεδίου από τον τίτλο ουσιαστικά της συμφωνίας που κληρώνουμε σήμερα; Δεν μπορώ, ειλικρινά, να το καταλάβω και δεν ξέρω τι λέει και η Νομική Υπηρεσία για αυτό.

Κοιτάξτε, εγώ σας είπα δεν έχουμε καμία πρόθεση να μην επικυρώσουμε τη συμφωνία αυτή αλλά σε ανάλογες μελλοντικές περιπτώσεις, νομίζω, το αρμόδιο Υπουργείο Εξωτερικών πρέπει να στέλνει έγκαιρα το αναγκαίο υλικό και τα απαραίτητα ενημερωτικά. Πολλώ δε μάλλον, δε όπως σας είπα προηγουμένως, που τότε Υπουργός Αγροτικής Ανάπτυξης του ΣΥΡΙΖΑ, ο κύριος Αποστόλου, πέτυχε και συμπεριλήφθη στο κείμενο στο πρωτόκολλο 3, αυτή η κοινή δήλωση (statement) που έγινε και από την Ευρωπαϊκή Επιτροπή και από τη χώρα μας, σχετικά με την προστασία των προϊόντων γεωγραφικής ένδειξης. Νομίζω, τώρα, ότι πρέπει να διερευνήσετε δια των αρμοδίων υπηρεσιών και την εξέλιξη της αναθεώρηση του πρωτοκόλλου 3. Σύμφωνα με τον όρο 4 της κοινής δήλωσης που σας ανέγνωσε προηγουμένως, νομίζω, αυτή την υποχρέωση την έχει αναλάβει η Ευρωπαϊκή Επιτροπή.

Περνώντας, τώρα στη δεύτερη συμφωνία για την Κύρωση της Ενδιάμεσης Συμφωνίας Οικονομικής Εταιρικής Σχέσης μεταξύ της Γκάνας, αφενός, και της Ευρωπαϊκής Ένωσης και των κρατών μελών της, αφετέρου, σε ό,τι αφορά τα θέματα για τη διαδικασία ισχύουν ό,τι ήδη έχω πει. Ωστόσο, η συμφωνία με την Γκανά είναι διαφορετική σε σχέση με τη συμφωνία με τις χώρες ΚΑΜΑ. Εδώ πρόκειται για μια ενδιάμεση Συμφωνία Οικονομικής Εταιρικής Σχέσης, προκειμένου να μην διαταραχθούν οι σχέσεις και οι συναλλαγές μεταξύ της Γκανά και της Ε.Ε. λόγω της λήξης του μεταβατικού εμπορικού καθεστώτος Συμφωνίας Κοτονού και εν αναμονή τη σύναψης καινούργιας ΣΟΕΣ, δηλαδή, της Συμφωνίας Οικονομικής Εταιρικής Σχέσης κάτι ανάλογο, δηλαδή, με την προηγούμενη συμφωνία ΣΟΕΣ -ΚΑΜΑ.

Προσεκτικοί πολύ και σε εγρήγορση πρέπει να είμαστε θεωρώ, κατά τη διαπραγμάτευση στις νέες ΣΟΕΣ, στην περιοχή που θα περιλαμβάνει 16 χώρες της Δυτικής Αφρικής ανάμεσά τους και η Γκανά, ώστε να επιτύχουμε την καλύτερη προστασία των προϊόντων ελληνικού ενδιαφέροντος. Αναφέρομαι, βεβαίως, και στα προϊόντα γεωγραφικής ένδειξης, όπως το εμβληματικότερο προϊόν την φέτα αλλά και των άλλων προϊόντων ΠΟΠ, γιατί νομίζω, ότι το πιο σημαντικό σε αυτές τις διμερείς εμπορικές συμφωνίες που συνάπτονται είτε στο πλαίσιο μέσω της Ε.Ε. είτε και των διμερών συμφωνιών, θα πρέπει να είναι η προστασία αυτών των πολύ σημαντικών και εμβληματικών ελληνικών προϊόντων.

Ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ.

Το λόγο έχει ο κ. Λοβέρδος.

**ΑΝΔΡΕΑΣ ΛΟΒΕΡΔΟΣ (Ειδικός Αγορητής του Κινήματος Αλλαγής):** Κύριε Πρόεδρε, το πιο βασικό πράγμα που έχω να πω στη σημερινή μου αγόρευση ως Εισηγητής του ΠΑ.ΣΟ.Κ., του Κινήματος Αλλαγής, σχετίζεται με τη διαδικασία που θα ακολουθηθεί στην Ολομέλεια.

Κύριε Πρόεδρε, στην προηγούμενη περίοδο της Βουλής καταφεύγαμε σε τεχνάσματα. Όταν επρόκειτο για Κυρώσεις Συμφωνιών για τις οποίες ως κόμμα είχαμε θετική γνώμη, επιφυλασσόμασταν στην ψηφοφορία -πράγμα που είμαι λάθος- ουσιαστικό λάθος προκειμένου να πάρουμε το δικαίωμα να αναγορεύουμε στην Ολομέλεια. Δεν θέλω να συνεχιστεί αυτή η πρακτική. Είναι στη διακριτική ευχέρεια του Προεδρείου να αλλάξει με ερμηνεία του Κανονισμού. Πόσο μάλλον όταν ο κύριος Εισηγητής της Ν.Δ. είναι σύμφωνος ή δεν έχει αντίρρηση, αλλά σας διαβεβαιώνω, ότι ο αρμόδιος επί των Εξωτερικών της Αξιωματικής Αντιπολίτευσης συμμερίζεται την ίδια γνώμη με μένα.

**ΓΕΩΡΓΙΟΣ ΚΑΤΡΟΥΓΚΑΛΟΣ (Εισηγητής της Μειοψηφίας):** Εμείς, αν μου επιτρέπετε, απλώς να βεβαιώσω ότι συμφωνούμε και εμείς. Έχει γίνει η σχετική συζήτηση στην Διάσκεψη των Προέδρων.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Να θυμίσω ότι στη Διάσκεψη των Προέδρων, αν θυμάμαι καλά, το θέτω υπόψη σας, είχαμε πάρει την εξής απόφαση. Κατά παρέκκλιση του Κανονισμού, που λέει ότι μιλάνε μόνον όσοι βουλευτές έχουν αντίρρηση, θα μιλούσαν και οι κοινοβουλευτικοί εκπρόσωποι. Αυτό ήταν. Σε κάθε περίπτωση, εγώ θα το συζητήσω και με τον Πρόεδρο της Βουλής, τον κ. Τασούλα αμέσως μετά.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Θα πρόσθετα και εγώ τη σύμφωνη γνώμη μου σ’ αυτό που είπε ο κ. Λοβέρδος, δηλαδή και οι Εισηγητές να επιτραπεί. Η δική μου τοποθέτηση στη Διάσκεψη ήταν ότι πρέπει να αλλάξει το άρθρο του Κανονισμού, ώστε να μην υπάρχουν αυτά τα προσχηματικά, στα οποία αναφέρθηκε και ο κ. Λοβέρδος.

**ΑΝΔΡΕΑΣ ΛΟΒΕΡΔΟΣ (Ειδικός Αγορητής του Κινήματος Αλλαγής):** Ειδάλλως αν δεν μας το εξασφαλίσετε αυτό θα επιφυλασσόμαστε στις ψηφοφορίες, κάτι το οποίο δεν μας καλύπτει, γιατί όταν συμφωνείς με μία κυρωτική νομοθετική πρωτοβουλία, γιατί να λες επιφυλάσσομαι. Ορισμένες δε φορές στέλνεις και λάθος μηνύματα, προκειμένου να αποκτήσεις το δικαίωμα να αγορεύσεις στην Ολομέλεια.

Έτσι, λοιπόν, κύριε Πρόεδρε, εμείς θα εκφράσουμε θετική γνώμη, έχοντας την πεποίθηση ότι εσείς θα λύσετε το πρόβλημα αυτό με τον κ. Πρόεδρο της Βουλής με το τέλος της συνεδρίασης, που σήμερα έχουμε.

Έτσι, λοιπόν, να επαναλάβω ότι είμαστε θετικοί φυσικά στην Κύρωση τεσσάρων Συμφωνιών της Ευρωπαϊκής Ένωσης, της Ενδιάμεσης Συμφωνίας Οικονομικής Εταιρικής Σχέσης μεταξύ της Γκάνας και της Ευρωπαϊκής Ένωσης και των κρατών μελών της, από την άλλη πλευρά. 28 παρ. 1 είναι η συνταγματική βάση αυτής τη κυρωτικής προσπάθειας.

Δεύτερον, για την Κύρωση της Συμφωνίας Προστασίας των Επενδύσεων μεταξύ αφενός της Ευρωπαϊκής Ένωσης και των κρατών  μελών της και της Δημοκρατίας της Σιγκαπούρης, αφετέρου».

Για την Κύρωση της Συμφωνίας Προστασίας των Επενδύσεων μεταξύ της Ευρωπαϊκής Ένωσης και των κρατών  μελών της και της Δημοκρατίας του Βιετνάμ και τέλος για την Κύρωση της Συμφωνίας Προστασίας των Επενδύσεων μεταξύ της Ευρωπαϊκής  Ένωσης και των κρατών  μελών της, αφενός, και των κρατών της ΣΟΕΣ της ΚΑΜΑ, αφετέρου»

Γιατί ο τίτλος των τεσσάρων κοινοτικών νομοθετικών πρωτοβουλιών αναφέρεται και στην Ένωση και στα κράτη μέλη; Γιατί οι συμφωνίες είναι μικτές, δηλαδή πρέπει να συμφωνούν προφανώς το τρίτο κράτος η Γκάνα, η Σιγκαπούρη και τα λοιπά και αφετέρου και η Ευρωπαϊκή Ένωση και τα κράτη μέλη.

Συνεπώς, ως κράτος μέλος η Ελληνική Δημοκρατία πρέπει να παράσχει την κυρωτική της συγκατάθεση. Εδώ, πρέπει να μη ξεχνάμε το εξής, ότι η εμπειρία μάς λέει, επί χρόνια εμπειρία, ότι ναι μεν η Ελλάδα προσχωρεί σε Συμφωνίες, τις υπογραφεί, αλλά οι κυρώσεις καθυστερούν. Συνομολογώ ότι την προηγούμενη τετραετία, με πρωτοβουλία κυρίως του Υπουργείου Εθνικής Άμυνας, με τον Υπουργό του οποίου είχαμε και μία διαρκή σύγκρουση πολεμικού χαρακτήρα πολλές φορές, εν τούτοις επαινούσαμε την προσπάθειά του να κυρώνει υπογραφείσες Συμφωνίες 15 χρόνια πριν, 10 χρόνια πριν, που λίμναζαν.

Τώρα τελευταία η Ελληνική Δημοκρατία, εκκινώντας από την προηγούμενη τετραετία, έρχεται γρήγορα και πάντως εδώ έχουμε Συμφωνίες, η τρίτη των οποίων υπεγράφη το 2019, η δεύτερη των οποίων το 2018 και οι άλλες δύο το 2016. Άρα, είμαστε σχετικά σε κοντινά, σε σύντομα χρονικά διαστήματα.

Αν προσπαθούσα να βρω και μια λέξη ουσίας για να τεκμηριώσω την κυρωτική μας ψήφο είναι ότι και οι τέσσερις Συμφωνίες συνιστούν μία εξέλιξη σε ό,τι αφορά οικονομικές και επενδυτικές εν προκειμένω σχέσεις, που έχουν όφελος για τη χώρα, παρότι από πλευράς δασμολογικής συνεπάγονται μειώσεις κάποιων εσόδων.

Συνεπώς, το ΠΑΣΟΚ, το Κίνημα Αλλαγής τάσσεται θετικά στην Κύρωση αυτών των Συμφωνιών και ελπίζουμε να μην φανούμε αφελείς και στην Ολομέλεια να μας δοθεί ο λόγος. Ευχαριστώ πολύ.

**ΚΩΝΣΤΑΝΤΙΝΟΣ Π. ΓΚΙΟΥΛΕΚΑΣ (Πρόεδρος της Επιτροπής):** Κι εμείς ευχαριστούμε.

Θα ήθελα να ενημερώσω όλους τους συναδέλφους, οι οποίοι παρακολουθούν με ηλεκτρονικό τρόπο και συμμετέχουν στη συζήτησή μας, ότι η γαλλική πλευρά ζήτησε για την αυριανή συζήτηση, παρακάλεσαν, οι Εισηγητές να έχουν δυόμισι λεπτά και δύο λεπτά οι ομιλητές. Εκείνοι επικαλέστηκαν τον δικό τους κανονισμό, που είναι ένα λεπτό.

Μας παρακάλεσαν, λοιπόν, να το κάνουμε δυόμισι και δύο, αντί για ένα, που έχουν αυτοί.

Το λέω αυτό, κυρίες και κύριοι συνάδελφοι, γιατί θα παρακαλούσα να τηρήσουμε το χρόνο αυστηρά στην αυριανή συνεδρίαση, επειδή μου είπε ο Γάλλος Πρόεδρος ότι και αρκετοί γερουσιαστές Γάλλοι θέλουν να πάρουν το λόγο.

Ο κ. Κατσώτης, έχει το λόγο.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του Κ.Κ.Ε.):** Ευχαριστώ, κύριε Πρόεδρε.

Κυρίες και κύριοι συνάδελφοι, οι συμφωνίες της Ε.Ε. μεταξύ των λεγόμενων λιγότερο ανεπτυγμένων χωρών, όπως η Γκάνα, οι Χώρες της Κοινότητας για την Ανάπτυξη της Μεσημβρινής Αφρικής, KAMA, που περιλαμβάνει την Μποτσουάνα, το Λεσότο, τη Μοζαμβίκη, τη Ναμίμπια, τη Νότια Αφρική και το Εσουατίνι, την πρώην Σουαζιλάνδη, είναι ληστρικές σε βάρος των λαών. Μοναδικοί ωφελημένοι οι ευρωπαϊκοί μονοπωλιακοί όμιλοι και οι αστικές τάξεις των χωρών αυτών.

Με τέτοιου είδους συμφωνίες, η Ε.Ε. πετυχαίνει τα ευρωπαϊκά μονοπώλια να αποκτούν ευνοϊκούς όρους, με τη φάκα ευνοϊκής δασμολογικής μεταχείρισης για την εισαγωγή αγροτικών προϊόντων των χωρών αυτών στην Ε.Ε., για την εξαγωγή στις χώρες αυτές κυρίως βιομηχανικών προϊόντων, αλλά και για την κατάκτηση θέσεων στις αγορές αυτών των χωρών, στις οποίες εκμεταλλεύονται ληστρικά την πάμφθηνη εργατική δύναμη και τους πλουτοπαραγωγικούς τους πόρους.

Ένας σημαντικός, επίσης, τομέας που ενδιαφέρει τα ευρωπαϊκά μονοπώλια είναι η αγορά δημόσιων συμβάσεων και κρατικών προμηθειών των χωρών αυτών, που αποτελούν πεδία τόσο σφοδρών ανταγωνισμών ανάμεσα σε Ε.Ε., Η.Π.Α. και Κίνα, όσο και μεγάλης κερδοφορίας για τους ομίλους, ιδιαίτερα σε τομείς όπως οι κατασκευές, τα δημόσια έργα, η ενέργεια, οι τηλεπικοινωνίες, οι υπηρεσίες και η βιομηχανία.

Αυτούς τους στόχους, ακριβώς, υπηρετούν η οικονομική συμφωνία της Ε.Ε. με την Γκάνα και η Συμφωνία Οικονομικής Εταιρικής Σχέσης με τις χώρες της KAMA. Mε πιο αναπτυγμένες οικονομικά χώρες, η E.E. δρομολογεί την ενίσχυση των ευρωπαϊκών ομίλων, μέσω των λεγόμενων συμφωνιών ελεύθερων συναλλαγών, που στην ουσία επιδιώκουν το άνοιγμα των αγορών αυτών για το ευρωπαϊκό κεφάλαιο.

Οι συμφωνίες με το Βιετνάμ και τη Σιγκαπούρη, πέρα από την οικονομική σημασία που έχει για την Ε.Ε. και τους μονοπωλιακούς ομίλους, αποκτά και ιδιαίτερη γεωπολιτική σημασία, λόγω του σφοδρού ανταγωνισμού στην Ασία και ειδικά στις συγκεκριμένες χώρες ανάμεσα σε Η.Π.Α. και Κίνα και την προσπάθεια της Ε.Ε. να μη μείνει πίσω στην κούρσα του ανταγωνισμού στην περιοχή.

Φανερώνει, επίσης και τις σύνθετες σχέσεις Ε.Ε. – Κίνας, η οποία αντιμετωπίζεται από την Ε.Ε. σαν εταίρος και αντίπαλος ταυτόχρονα. Ενόψει και της πρόσφατης συμφωνίας ανάμεσα σε Ε.Ε. και Κίνα, που προκάλεσε την έντονη αντίδραση των Η.Π.Α. αλλά και στο εσωτερικό της Ε.Ε., από τμήματα του κεφαλαίου που βρίσκονται σε ανταγωνισμό με κινεζικά μονοπώλια.

Η Συμφωνία Ελεύθερων Συναλλαγών με τη Σιγκαπούρη, είναι σημαντική για τα συμφέροντα των ευρωενωσιακών μονοπωλίων αλλά και τον αναπτυσσόμενο καπιταλισμό της Σιγκαπούρης, που είναι ο ισχυρότερος στις χώρες του Συνδέσμου Κρατών της Νοτιοανατολικής Ασίας, ASEAN.

Με συνολικά 280 δις ευρώ σε συναλλαγές αγαθών και 77 δις ευρώ σε συναλλαγές υπηρεσιών το 2016, ο ASEAN, ως σύνολο, είναι ο τρίτος μεγαλύτερος εμπορικός εταίρος της Ε.Ε., μετά τις Η.Π.Α. και την Κίνα.

Με 263 δις ευρώ το 2016 στον ASEAN, η Ε.Ε. είναι ο πρώτος άμεσος ξένος επενδυτής στον ASEAN, ενώ ο ASEAN, ως σύνολο, είναι με τη σειρά του ο δεύτερος μεγαλύτερος άμεσος ξένος επενδυτής από την Ασία στην Ε.Ε., με 116 δις ευρώ. Η Σιγκαπούρη είναι ο μεγαλύτερος εταίρος της Ε.Ε., αντιπροσωπεύοντας περίπου το ένα τρίτο των συναλλαγών Ε.Ε. - ASEAN και σχεδόν τα δύο τρίτα των επενδύσεων. Πάνω από 10.000 επιχειρήσεις της Ε.Ε. είναι εγκατεστημένες στη Σιγκαπούρη και τη χρησιμοποιούσαν κόμβο για ολόκληρο τον Ειρηνικό.

Με τα δεδομένα αυτά και τον οικονομικό πόλεμο που μαίνεται με τις ΗΠΑ, που θεωρούν τη περιοχή στρατηγικής σημασίας και ασκούν επιθετική πολιτική μετά την αποχώρηση από την εμπορική συμφωνία Ε.Ε. - ΗΠΑ και την Κίνα στη περιοχή, η συμφωνία Ε.Ε. - Σιγκαπούρης, αποκτά στρατηγικό χαρακτήρα για τους μονοπωλιακούς ομίλους στην Ε.Ε..

Από την ημερομηνία έναρξης ισχύος της, η συμφωνία Ε.Ε. - Σιγκαπούρης, θα αντικαταστήσει τις διμερείς επενδυτικές συμφωνίες με τα κράτη-μέλη της Ε.Ε.. Η συμφωνία θα είναι η δεύτερη μετά τη συμφωνία Ε.Ε. - Καναδά, που θα περιλαμβάνει το σύστημα επενδυτικών δικαστηρίων για την επίλυση διαφορών μεταξύ επενδυτών και κρατών. Η συμφωνία θα αποτελέσει τον οδηγό και για τις άλλες συμφωνίες της Ε.Ε. με τα άλλα κράτη του ASEAN. Προβλέπει συνολική απελευθέρωση των αγορών, υπηρεσιών και επενδύσεων, αμοιβαία αναγνώριση διπλωμάτων και εξασφάλιση ίσων όρων ανταγωνισμού για τις επιχειρήσεις της Ε.Ε., ελεύθερη πρόσβαση των επιχειρήσεων της Ε.Ε. στις δημόσιες συμβάσεις, ιδίως στην αγορά των υπηρεσιών κοινής ωφελείας, όπου υπάρχουν ήδη πολλοί προμηθευτές της Ε.Ε., άρση των τεχνικών και κανονιστικών εμπορικών φραγμών στις συναλλαγές σε αγαθά, ιδίως οχημάτων, ηλεκτρονικών ειδών, φαρμάκων και ιατροτεχνολογικών προϊόντων, καθώς και των δράσεων τεχνολογιών, δέσμευση της Σιγκαπούρης να μην αυξήσει τους δασμούς της, προστασία των δικαιωμάτων διανοητικής ιδιοκτησίας και προστασία των 190 γεωγραφικών ενδείξεων της Ε.Ε. και τέλος, ευθυγράμμιση με τη συμφωνία του Παρισιού, που ανοίγει την αγορά της Σιγκαπούρης στις πράσινες τεχνολογίες και το εμπόριο ρύπων της Ε.Ε., με βάση τις προτεραιότητες του μεγάλου κεφαλαίου.

Σημαντική για τους ευρωενωσιακούς ομίλους είναι για τους ίδιους λόγους και η συμφωνία ελεύθερων συναλλαγών της Ε.Ε. με το Βιετνάμ. Ειδικά για το Βιετνάμ, πρέπει να συνυπολογιστεί και η πολιτική της Ε.Ε. απέναντί του, με κατηγορίες για παραβιάσεις ανθρωπίνων δικαιωμάτων, οι οποίες και στην εμπορική μεταξύ τους σχέση, χρησιμοποιούνται από την Ε.Ε. σαν οικονομικό εργαλείο πιέσεων και παρεμβάσεων στις εσωτερικές πολιτικές εξελίξεις της χώρας. Η συμφωνία ελεύθερων συναλλαγών Ε.Ε. - Βιετνάμ, που συμπληρώνεται από συμφωνία προστασίας επενδύσεων, υπογράφηκε το 2019, ενώ και με αυτήν, αλλά και με τις προηγούμενες συμφωνίες, προβλέπεται η διεξαγωγή σε ετήσια βάση ενισχυμένου διαλόγου Βιετνάμ - Ε.Ε. για τα ανθρώπινα δικαιώματα.

Και οι δύο συμφωνίες με Σιγκαπούρη και Βιετνάμ, που συζητιούνται, αφορούν συμφωνία προστασίας επενδύσεων, που συμπληρώνουν τις αντίστοιχες συμφωνίες ελεύθερων συναλλαγών. Πατώντας το άνοιγμα των αγορών, οι συμφωνίες αυτές προβλέπουν τα λεγόμενα δικαιώματα προσδοκίας των επενδυτών. Πρόκειται για τις αξιώσεις των επιχειρηματικών ομίλων, για αποζημιώσεις από τα κράτη, γιατί με την πολιτική τους ή και τη νομοθεσία τους, εμπόδισαν επενδύσεις και τα αναμενόμενα κέρδη των ομίλων σε κάποιο κλάδο. Το ευρωπαϊκό κεφάλαιο, δηλαδή, διαμορφώνει ένα ασφαλές επενδυτικό περιβάλλον, επιδιώκοντας να εξασφαλίσει εγγυημένα κέρδη, είτε απευθείας από τις επενδύσεις του, είτε μέσω αποζημιώσεων από τα κράτη.

Τα τελευταία χρόνια, μάλιστα, παρατηρείται έκρηξη προσφυγών επενδυτών, εναντίον κρατών και έντονοι ανταγωνισμοί. Οι προσφυγές αυτές θα κρίνονται από τους αποκαλούμενους «Μηχανισμούς Επίλυσης Διαφορών Επενδυτών Κράτους», που είναι διαιτητικά Όργανα που συγκροτούνται από μεγάλες δικηγορικές εταιρείες, στα οποία προσφεύγουν τα μονοπώλια.

Τέτοιες διατάξεις περιλήφθηκαν πρώτη φορά στη συμφωνία ελεύθερου εμπορίου που έχει συνάψει η Ευρωπαϊκή Ένωση με τον Καναδά. Η απελευθέρωση των αγορών, υπηρεσιών και επενδύσεων, η ελεύθερη πρόσβαση των επιχειρήσεων της Ευρωπαϊκής Ένωσης στις διεθνείς συμβάσεις- ιδίως στην αγορά υπηρεσιών κοινής ωφέλειας- η άρση των εμπορικών φραγμών, το σύστημα προστασίας των επενδυτών, υπηρετούν μόνο τα συμφέροντα των μονοπωλίων. Για τους εργαζόμενους σημαίνουν ένταση της εκμετάλλευσης, συνθλίβονται ταυτόχρονα αυτοαπασχολούμενους, μικρούς επαγγελματίες και αγρότες.

Το Κ.Κ.Ε., όπως στο Ευρωκοινοβούλιο έτσι κι εδώ, θα καταψηφίσει και τις τέσσερις συμφωνίες.

Ευχαριστώ, κύριε Πρόεδρε.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αναστασιάδης Σάββας, Δούνια Παναγιώτα, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δημοσχάκης Αναστάσιος, Θεοδωρικάκος Παναγιώτης (Τάκης) Καββαδάς Αθανάσιος, Καιρίδης Δημήτριος, Κεδίκογλου Συμεών (Σίμος), Κεφαλογιάννη ΄Όλγα, Κουμουτσάκος Γεώργιος, Κουτσούμπας Ανδρέας, Καππάτος Παναγιώτης, Λιούτας, Αθανάσιος, Μανωλάκος Νικόλαος, Μπακογιάννη Θεοδώρα (Ντόρα), Νικολακόπουλος Ανδρέας, Παπαδόπουλος Μιχαήλ (Μιχάλης), Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Χατζηβασιλείου Αναστάσιος (Τάσος),Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Κατρούγκαλος Γεώργιος, Μουζάλας Ιωάννης, Μπουρνούς Ιωάννης, Τζάκρη Θεοδώρα, Χαρίτου Δημήτριος (Τάκης), Κεγκέρογλου Βασίλειος, Λοβέρδος Ανδρέας, Φραγγίδης Γεώργιος, Κατσώτης Χρήστος, Παπαναστάσης Νικόλαος, Κομνηνάκα Μαρία , Μυλωνάκης Αντώνιος, Χήτας Κωνσταντίνος, Γρηγοριάδης Κλέων, και Σακοράφα Σοφία.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ τον Αγορητή του Κομμουνιστικού Κόμματος, τον συνάδελφο τον κ. Κατσώτη, παρακαλώ να έρθει στο βήμα ο Ειδικός Αγορητής της Ελληνικής Λύσης, ο κ. Αντώνης Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης):** Κύριε Πρόεδρε, κύριε Υπουργέ, κυρίες και κύριοι συνάδελφοι, καλό μήνα και καλή εβδομάδα.

Ξεκινώντας αισθάνομαι την υποχρέωση να αποτίσω από αυτό εδώ το βήμα, ελάχιστο φόρο τιμής, εκπροσωπώντας την Ελληνική Λύση, για τους τρεις ήρωες αξιωματικούς, οι οποίοι έπεσαν πριν από ακριβώς 25 χρόνια στο βωμό του καθήκοντος. Ξέρετε, γυρνώντας πίσω, κύριε Υπουργέ- και γνωριζόμαστε πολλά χρόνια- εκείνο το βράδυ, εκείνες τις ημέρες, επειδή ήμουν Αξιωματικός Επιχειρήσεων στο 3ο Τάγμα Ελικοπτέρων, ετοιμαστήκαμε να φύγουμε και εμείς φορτωμένοι καταδρομείς για την τοποθεσία αυτή, όμως αυτό το εγκληματικό λάθος το οποίο έγινε, τα συνεχή σφάλματα και του Αρχηγού των Ενόπλων Δυνάμεων τότε, του ναυάρχου Λυμπέρη, αλλά και πρωτίστως της πολιτικής ηγεσίας, έφεραν το αποτέλεσμα αυτό. Την ώρα που απονηώθηκε τρίτη φορά το ελικόπτερο, κύριε Υπουργέ- γι’ αυτό πρέπει να προσέξουμε πάρα πολύ όταν βρισκόμαστε σε τέτοιες θέσεις καίριες- ήδη είχε συμφωνηθεί με τους Αμερικανούς από την Κυβέρνησή, να αποχωρήσουν από το θέατρο των επιχειρήσεων εκεί και τα πλοία και οι σημαίες και τα ελικόπτερα και τα αεροσκάφη.

Άρα, λοιπόν, χάσαμε τρεις αξιωματικούς χωρίς λόγο και αιτία, χωρίς λόγο πραγματικά, διότι ο λόγος ο οποίος έπρεπε να επιμείνουμε όλοι τότε και πρωτίστως η πολιτική ηγεσία, γιατί αυτή έχει τον πρώτο λόγο και τον τελευταίο, να μην αφήσουμε τους Τούρκους να γκριζάρουν την περιοχή. Κι όμως αυτό έγινε, 25 χρόνια μετά λοιπόν, γκρίζαρε η περιοχή, κανείς δεν μπορεί να πάει πλέον στα Ίμια και το αποδεικνύουν γιατί χαίρονται οι Τούρκοι τώρα και λένε, ότι δεν μπορεί να πλησιάσει κανείς στις βραχονησίδες μετά από 25 χρόνια.

Βέβαια, αυτό που θέλω να πω είναι και για το γνωστό ΕΛΙΑΜΕΠ, κύριε Υπουργέ. Πρέπει να μπει ένα φρένο, εκτός αν αντικαθιστά το Υπουργείο Εξωτερικών. Έβγαλε στην ιστοσελίδα του μια ανακοίνωση και λέει, ότι «προσπαθούμε να τα βρούμε με την Τουρκία και να βρούμε μια ενδιάμεση λύση, συμβιβαστική». Ποιος είπε ότι προσπαθούμε να βρούμε συμβιβαστική λύση, τι σημαίνει συμβιβαστική λύση; Δηλαδή, «σου ζητάω δέκα, πάρε πέντε και είμαστε εντάξει». Αυτό είναι ένα θέμα το οποίο πρέπει να το δούμε με το ΕΛΙΑΜΕΠ, γιατί και ο κ. Αποστολίδης είναι μέλος του Διοικητικού Συμβουλίου του ΕΛΙΑΜΕΠ, ο οποίος μας εκπροσωπεί στις συζητήσεις που κάνουμε με την Τουρκία.

Προτού ξεκινήσω να πω για τις Συμφωνίες, άλλωστε δεν έχουν και πολύ μεγάλη σημασία, τυπικές είναι, την Παρασκευή μαζί με τον συνάδελφο, τον Κώστα τον Χήτα και τον Διευθυντή της Κοινοβουλευτικής Ομάδας, τον Βασίλη τον Γραμμένο πήγαμε στον Έβρο. Φτάσαμε μέχρι την κοινότητα του φυλακίου του Έβρου. Πήγαμε μέχρι τα Μαράσια. Καθ΄όλη τη διαδρομή θέλω να πω και πρέπει να το δούμε, κυρίες και κύριοι συνάδελφοι, η ψυχή σου μαυρίζει. Μαράζωσε ο Έβρος. Κλειστά τα πάντα. Τα εργοστάσια. Δεν δουλεύει τίποτα.

Το χωριό εκεί που θέλουνε να φτιάξει ο κ. Μηταράκης, ένα ΚΥΤ τεράστιο με 1.500-2.000 λαθροεισβολείς, λαθρομετανάστες, παράνομους, πρόσφυγες, όπως θέλετε πέστε τους, πράκτορες της ΜΙΤ και δεν συμμαζεύεται, Τουρκμένους, υπάρχουν και 80 γεροντάκια στο χωριό. Κλαίγοντας ήρθαν εκεί. Γιατί; Γιατί κάποιοι θέλουν φαίνεται να ισλαμοποίησουμε και τον Έβρο. Δεν μας φτάνει η Κομοτηνή και η Ξάνθη, που υπάρχουν πάρα πολλοί μουσουλμάνοι, πρέπει να μουσουλμανοποιήσουμε και τον Έβρο, που δεν το είχαμε κάνει ποτέ μέχρι τώρα.

Αυτά είναι τα καλά της Νέας Δημοκρατίας, κ. Υπουργέ, θα τα βρείτε μπροστά σας. Θα τα βρούμε, μάλλον, όλοι μπροστά μας. Το πρόβλημα θα είναι στους κατοίκους, στους Έλληνες.

Πάμε τώρα να δούμε 4 Κυρώσεις Συμβάσεων Εταιρικής Σχέσης, μεταξύ κρατών Ασίας, υπό σαχάριας Αφρικής, Αφρικής.

Και τα 4 νομοσχέδια κύριε Υπουργέ και αν διαβάσουμε την αιτιολογική έκθεση, αναφέρει ως βραχυπρόθεσμο στόχο τη συμμόρφωση της χώρας μας σε μία διεθνή υποχρέωση.

Ναι, επειδή είμαστε μέλος της Ευρωπαϊκής Ένωσης, αλήθεια είναι ότι έχουμε μια συμβατική υποχρέωση να κυρώσουμε αυτές τις Συμφωνίες.

Σαν μακροπρόθεσμο στόχο, κύρια μέριμνα αποτελεί η ευθυγράμμιση των εμπορικών σχέσεων των μερών με τους κανόνες του Παγκόσμιου Οργανισμού Εμπορίου.

Δεν είδα τίποτα, διαβάζοντας σαν ειδικότερο σκοπό της Κύρωσης και στα 4 νομοσχέδια, δεν αναφέρεται κανένας ούτε για τον πολιτισμό, ούτε για την εκπαίδευση, ούτε για τα εργασιακά, ούτε για την κοινωνική πολιτική, ούτε για την κοινωνική ασφάλιση, ούτε για την υγεία, ούτε για τη δημόσια διοίκηση, ούτε για τη δημόσια ασφάλεια. Και γι΄ αυτό, δεν τίθεται ούτε ένας επιδιωκόμενος στόχος, κύριε Υπουργέ.

Απλά, πολύ απλά, η αιτιολογική έκθεση μάς λέει, εμμέσως πλην σαφώς, ότι η Κύρωση των νομοσχεδίων και των τεσσάρων είναι καθαρά τυπική, χωρίς οικονομικό ή κάποιο άλλο όφελος για την Ελλάδα και τον Έλληνα.

Κύρωση, λοιπόν, της ενδιάμεσης Συμφωνίας, οικονομικής, εταιρικής σχέσης μεταξύ της Γκάνας και της Ευρωπαϊκής Ένωσης. Καταρχάς, βασίζεται στη Συμφωνία εταιρικής σχέσης μεταξύ των κρατών-μελών της Αφρικής, της Καραϊβικής και του Ειρηνικού με τα μέλη της Ευρωπαϊκής Ένωσης που υπογράφτηκε το 2000. Αναθεωρήθηκε, κ. Υπουργέ, το 2005 και αν δεν κάνω λάθος, αντικατέστησε την «Σύμβαση του Λομέ» το 1975. Συμμετέχουν 79 χώρες, εκ των οποίων οι 48 είναι της υπό σαχάριας Αφρικής.

Μέχρι τον Δεκέμβριο του 2020, που στηρίζεται πάνω στη «Συμφωνία του Κοτονού» ίσχυε. 31 Δεκεμβρίου του 2020, έληξε αυτή η Συμφωνία. Τώρα τρέχει η Ευρωπαϊκή Ένωση και βέβαια και τα μέλη της να την επικαιροποιήσουν.

Αυτό το οποίο πρέπει να δούμε ένα-ένα, με την Γκάνα τι διπλωματικές χώρες, κ. Υπουργέ έχει η χώρα μας; Δηλαδή, τι κερδίζει η χώρα μας από αυτές, εκτός από το τυπικό, ότι είμαστε μέλη της Ευρωπαϊκής Ένωσης και πρέπει εμείς να κυρώσουμε την Συμφωνία. Γιατί αν είμαστε χώρες της κεντρικής ή βόρειας Ευρώπης να το καταλάβω. Πηγαίνουν εκεί, κάνουν επενδύσεις, εκμεταλλεύονται αυτούς τους πάμφτωχους ανθρώπους από χώρες οι οποίες είναι πλούσιες σε ορυκτό πλούτο και το ξέρουμε πάρα πολύ καλά, όπως η Γκάνα. Το 20-30% είναι εξαθλιωμένοι άνθρωποι, ζούνε με πάρα πολύ λίγα, σχεδόν ψίχουλα και αυτοί οι οποίοι εκμεταλλεύονται τελικά όλο τον πλούτο αυτής της χώρας είναι οι ευρωπαίοι και οι μεγάλες πολυεθνικές, κεντρική και βόρεια Ευρώπη.

Διπλωματικές σχέσεις η χώρα δεν έχει με την Γκάνα. Εκπροσωπείται μέσω της Ελληνικής Πρεσβείας της Αμπούτζα, στη Νιγηρία, έτσι δεν είναι; Δεν έχουμε καμία άλλη σχέση. Όπως και η Γκάνα δεν έχει πρεσβεία, ούτε προξενεία.

Αυτή είναι η σχέση που έχουμε με την Γκάνα. Είναι ανεξάρτητη Μοζαμβική αποικία χρόνια, ανεξάρτητη από το το 1957 και όπως είπα, εγώ θέλω να ρωτήσω και ρωτάω όλους μας εδώ πέρα. Κερδίζει κάτι η χώρα μας από αυτή τη Συμφωνία; Έχει η χώρα μας διεθνείς εμπορικές συμφωνίες με το κράτος της Γκάνας; Μήπως υπάρχουν ελληνικές εταιρείες που έχουν επενδύσει στην Γκάνα ή συνεργάζονται με Γκανέζικες επιχειρήσεις στον τομέα του εμπορίου; Γιατί έχουμε πολλές φορές πει ότι το μείζον ζήτημα δεν είναι να εφαρμόζεται ο ευρωπαϊκός νόμος ή η Ευρωπαϊκή Οδηγία επειδή συμφέρει το Βερολίνο ή ορισμένες άλλες χώρες της Κεντρικής και Βόρειας Ευρώπης; Αυτό πρέπει να γίνεται όταν, και το μείζον ζήτημα νομίζω για όλους μας αυτό είναι, αν η Ελλάδα κερδίζει από όλα αυτά τα πράγματα; Από την Έκθεση λοιπόν του Γενικού Λογιστηρίου του Κράτους, δεν κερδίζει απολύτως τίποτα, ίσα-ίσα όταν θα έχουμε ταξίδια της Ελληνικής Αντιπροσωπείας «θα βάζουμε και από την τσέπη μας λεφτά». Τα υπόλοιπα βέβαια, θα τα συζητήσουμε και στην Ολομέλεια.

Πάμε τώρα στο Βιετνάμ, μια Κύρωση Συμφωνίας των Επενδύσεων μεταξύ της Ευρωπαϊκής Ένωσης και της Δημοκρατίας του Βιετνάμ. Γιατί, αλλάζει τίποτα σ’ αυτό το πράγμα; Όλη η Συμφωνία ακολουθεί τις υποχρεώσεις που απορρέουν από τη Συμφωνία του Μαρρακές, του 1994, που ίδρυσε τον Παγκόσμιο Οργανισμό Εμπορίου. Το ίδιο γίνεται και με το Βιετνάμ. Δεν έχουμε κανένα μα κανένα οικονομικό όφελος, τουλάχιστον μέχρι στιγμής. Εδώ υπάρχουν τεράστια προβλήματα τα οποία έχει η πατρίδα μας. Ο κόσμος πεινάει, εδώ πεινάει πραγματικά, εδώ δεν έχει δουλειές πραγματικά. Εδώ φύγαν τα ελληνόπουλα 500.000- 600.000 ελληνόπουλα στο εξωτερικό «να πάνε να βρουν την τύχη τους». Εδώ δεν έχουμε σύστημα υγείας. Εδώ δεν έχουμε ασφάλεια και εμείς ενδιαφερόμαστε συνεχώς και φέρνουμε Κυρώσεις επειδή η Ευρωπαϊκή Ένωση «θέλει να παίζει τα παιχνίδια της». «Θα μου πεις, Μυλωνάκη δεν θες να είσαι στην Ευρωπαϊκή Ένωση;» Αυτό είναι ένα θέμα το οποίο πρέπει να το ξανασυζητήσουμε, αν η Ευρωπαϊκή Ένωση αυτή, η «γερμανοκρατούμενη» Ευρωπαϊκή Ένωση πρέπει να συνεχίσει «να παίζει τα παιχνίδια αυτά», αλλιώς η κάθε χώρα «πρέπει να πάρει το δρόμο της» για να μπορέσει να δει ένα καλό, «να χαμογελάσει και λίγο» ο λαός της.

Πάμε τώρα στην Κύρωση Συμφωνίας Προστασίας των Επενδύσεων μεταξύ της Ευρωπαϊκής Ένωσης και των κρατών  που ανήκουν στη Συμφωνία Οικονομικής εταιρικής Σχέσης με την Κοινότητα και την ανάπτυξη της Μεσημβρινής Αφρικής, την Γκάμα, την γνωστή που υπογράφτηκε το 2016. Ωραία να πάμε να δούμε τι γίνεται στην Μποτσουάνα, το Λεσότο, στη Μοζαμβίκη, αν θέλετε σήμερα και στη Μιανμάρ που έγινε πραξικόπημα. Αν θέλουμε να δούμε όλες αυτές τις χώρες πώς θα τις βοηθήσουμε αυτές τις χώρες, με ποιο τρόπο; Όχι, κύριε Υπουργέ. Αυτό το οποίο κάνει η Ευρωπαϊκή Ένωση δεν είναι τίποτε άλλο παρά να προωθεί πολυεθνικές μέσω των γερμανικών, γαλλικών ή άλλων μεγάλων χωρών ανεπτυγμένων, πηγαίνοντας εκεί να χρησιμοποιεί αυτούς τους ανθρώπους για φτηνά εργατικά χέρια, με μισθούς πενιχρούς για να μπορέσει να κάνει τη δουλειά της και να κάνει τις επενδύσεις τους.

Οι θεμελιώδεις αρχές και τα θεμελιώδη στοιχεία είναι τα ίδια με τη Συμφωνία του Κοτονού, τα ίδια ακριβώς όπως ήταν και με την Γκάνα.

Πάμε και στην τελευταία που έχω αφήσει, κυρίες και κύριοι για τη Σιγκαπούρη. Πράγματι είναι μία Συμφωνία, η οποία νομίζω ότι κινείται προς τη σωστή κατεύθυνση. Η Σιγκαπούρη ήταν μέχρι το 1965 Βρετανική αποικία. Έκτοτε είναι μέλος της Κοινοπολιτείας των Εθνών. Αποτελεί ένα από τα τρία μεγαλύτερα ναυτιλιακά κέντρα του κόσμου και παγκόσμιο εμπορικό σημείο.

Η Πρεσβεία μας στη Σιγκαπούρη συστάθηκε το 2017. Λειτουργεί κανονικά, επίσης λειτουργεί και το Προξενικό Λιμεναρχείο.

Πράγματι, είναι μία Συμφωνία, η οποία μπορεί να αποδώσει και αποδίδει κυρίως ως προς το ναυτιλιακό, ως προς τη ναυτιλία και στους Έλληνες εφοπλιστές, οι οποίοι είναι εκεί και τα καράβια και οι Έλληνες εργάτες, οι οποίοι εργάζονται μέσα στα πλοία.

Αυτό το οποίο πρέπει να δούμε, κυρίες και κύριοι συνάδελφοι, η συγκεκριμένη Συμφωνία, πρέπει να συζητήσουμε μεμονωμένα σε σχέση με τα συμφέροντα της Ελλάδος. Μπορεί να είναι μία διεθνής συμφωνία της Ευρωπαϊκής Ένωσης που σχετίζεται με Τρίτο κράτος εκτός Ευρώπης, αλλά αυτό ίσως αποφέρει αποτελέσματα και στην Ελλάδα.

Η Ελλάδα, ως ένα κράτος με αναπτυγμένη την παγκόσμια ναυτιλία και την ιστορία 4.000 ετών, πρέπει να βλέπει θετικά οποιαδήποτε συμφωνία δύναται να προσφέρει ευκαιρίες επενδύσεων, ειδικά όταν αυτή αφορά χώρες που αποτελούν σημείο αναφοράς για την παγκόσμια ναυτιλία.

Εμείς και στις τέσσερις Συμφωνίες επιφυλασσόμεθα, διότι, όπως είπε και ο κ. Λοβέρδος, είναι ένα θέμα το οποίο πρέπει να ξαναδούμε στη Διάσκεψη των Προέδρων. Τα κόμματα πρέπει να έχουν δικαίωμα να μιλάνε και στην Ολομέλεια, κύριε Πρόεδρε. Επιφυλασσόμεθα, λοιπόν, και στις τέσσερις για την Ολομέλεια.

Ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Ευχαριστούμε πολύ τον κ. Μυλωνάκη.

Να σας πω επ’ αυτού, κυρίες και κύριοι συνάδελφοι που παρακολουθείτε και κυρίες και κύριοι συνάδελφοι που είστε παρόντες, ότι επικοινώνησα με τον Πρόεδρο της Βουλής, ο οποίος μου είπε ότι, όπως και στις προηγούμενες κυρώσεις συμβάσεων, θα ακολουθήσουμε αυτό που ομόφωνα αποφάσισε η Διάσκεψη των Προέδρων, δηλαδή θα μπορούν να μιλήσουν, πέρα από το οριζόμενο, οι Κοινοβουλευτικοί Εκπρόσωποι των Κομμάτων. Ο κ. Μυλωνάκης είπε ότι επιφυλάσσονται και, κ. Λοβέρδο, επειδή αναφέρατε ότι σε μια τέτοια περίπτωση θα ήσασταν στη δυσάρεστη θέση, για κάτι που συμφωνείτε, να δηλώσετε ότι επιφυλάσσεστε για να έχετε την ευκαιρία να μιλήσετε στην Ολομέλεια, επικοινώνησα με τον Πρόεδρο, του έθεσα αυτά που ετέθησαν και από εσάς και από τον κ. Κατρούγκαλο προηγουμένως, μου είπε ότι εμμένει στην απόφαση που έχει ληφθεί ομόφωνα στη Διάσκεψη των Προέδρων. Άρα, λοιπόν, μόνο οι εκπρόσωποι.

Συνεχίζουμε και κλείνουμε με τον κ. Κλέωνα Γρηγοριάδη.

**ΚΛΕΩΝ ΓΡΗΓΟΡΙΑΔΗΣ (Ειδικός Αγορητής του ΜέΡΑ25)**: Σας ευχαριστώ πολύ, κύριε Πρόεδρε.

Κυρίες και κύριοι Βουλευτές, κύριε Υπουργέ, βρισκόμαστε σήμερα εδώ για να συζητήσουμε το σχέδιο νόμου του Υπουργείου Εξωτερικών για την επικύρωση μια νέας σειράς διμερών συμφωνιών ενιαίου εμπορίου και προστασίας των επενδύσεων της Ευρωπαϊκής Ένωσης με κράτη της Αφρικής και συγκεκριμένα τη Μποτσουάνα, το Λεσότο, τη Μοζαμβίκη, τη Ναμίμπια, τη Νότια Αφρική και το Εσουατίνι και από την άλλη πλευρά και της Ασίας, οι οποίες συμφωνίες εγγράφονται στη γενικότερη, κατά την γνώμη μας, στρατηγική της Ευρωπαϊκής Ένωσης των τελευταίων ετών.

Κοιτάξτε πώς έχει η κατάσταση. Εδώ και 20 χρόνια, κυρίες και κύριοι Βουλευτές, οι συμφωνίες ελεύθερου εμπορίου αποτελούν μια στρατηγική επιλογή των ισχυρών οικονομιών που προωθούν έτσι τη νεοφιλελεύθερη παγκοσμιοποίηση. Αρχικά, αυτός ο στόχος προωθήθηκε με τις προσπάθειες απελευθέρωσης του διεθνούς εμπορίου σε παγκόσμιο επίπεδο και στη συνέχεια, ουσιαστικά, πραγματοποιήθηκε με την ίδρυση πλέον του Παγκόσμιου Οργανισμού Εμπορίου το 1995. Στόχος ήταν, βέβαια, μια παγκόσμια συμφωνία απελευθέρωσης του εμπορίου. Ωστόσο, μια τέτοια συμφωνία στην πραγματικότητα ποτέ δεν στάθηκε εφικτή λόγω των κοινωνικών αντιδράσεων και του παγκόσμιου κινήματος κατά της παγκοσμιοποίησης, αλλά κυρίως λόγω της διαφωνίας των αναπτυσσόμενων χωρών, όλων των αναπτυσσόμενων χωρών ανεξαιρέτως, καθώς τις κατέστρεφαν αυτού του είδους οι συμφωνίες. Στη συνέχεια, οδηγηθήκαμε σε μια σειρά από διμερείς ή θεματικές συμφωνίες, όπως είναι για παράδειγμα η Συμφωνία της TiSA, που είναι Συμφωνία για υπηρεσίες ή της ACTA, που είναι συμφωνία για τα πνευματικά δικαιώματα. Εξάλλου, η Ευρωπαϊκή Ένωση έχει συνάψει σειρά τέτοιες συμφωνίες με αναπτυσσόμενες χώρες, παραδείγματος χάρη τη Λατινική Αμερική, χωρίς ποτέ μα ποτέ να υπάρξουν αντιδράσεις εδώ, στο έδαφός της, και χωρίς ποτέ, ουσιαστικά, να ακούσουμε όλοι εμείς κάτι γι’ αυτές, γιατί, βεβαίως, απλούστατα αυτές όλες οι συμφωνίες οδηγούσαν απλώς στην απορρύθμιση των αγορών των εκεί αναπτυσσόμενων οικονομιών και όχι της δικής μας οικονομίας, της ενιαίας Ευρώπης. Επειδή, δηλαδή, δε μας έκαιγε, γι’ αυτό δεν αντιδράσαμε και δεν το μάθαμε.

Οι αντιδράσεις για τις Συμφωνίες της CETA μεταξύ Ευρωπαϊκής Ένωσης και Καναδά και TTIP μεταξύ Ευρωπαϊκής Ένωσης και Ηνωμένων Πολιτειών Αμερικής, έφεραν στην επιφάνεια πεντακάθαρα αυτή τη στρατηγική της Ευρωπαϊκής Ένωσης, η οποία, όμως, στρατηγική δεν έχει περιοριστεί μόνον στη Βόρεια Αμερική, αλλά έχει προχωρήσει σε ολόκληρο τον κόσμο. Έχει προχωρήσει, δηλαδή, και σε περιοχές οι οποίες απειλούνται από τον οικονομικό επεκτατισμό της ηπείρου μας, της Ευρωπαϊκής Ένωσης, χωρίς όμως, και αυτό είναι σημαντικό, οι ίδιες να είναι σε θέση να απειλήσουν τη δική μας την ευρωπαϊκή αγορά. Αυτό είναι ο ορισμός του αθέμιτου ανταγωνισμού. Πάμε για να κλέψουμε, δηλαδή, ως Ευρωπαϊκή Ένωση εννοώ και όχι ως Ελλάς.

Η γενικευμένη αντίδραση, ειδικά στους μηχανισμούς διαμεσολάβησης μεταξύ κρατών και επενδυτών, οδήγησε στο διαχωρισμό των συμφωνιών σε δύο μέρη, δηλαδή στις Συμφωνίες Ελεύθερου Εμπορίου και τις Συμφωνίες Προστασίας των επενδύσεων, από τις οποίες μόνο οι δεύτερες φτάνουν στα Εθνικά μας Κοινοβούλια για επικύρωση, ενώ οι πρώτες απλώς υπογράφονται από τα όργανα της Ευρωπαϊκής Ένωσης.

Ξέρετε ποια όργανα. Αυτά που δεν υπάρχουν και είναι παράνομα στην πραγματικότητα, που έχουν μπει «φυτευτά» πολύ αργότερα, όταν συστήθηκε η Ένωση μας στην Κομισιόν, το Eurogroup, το Eurogroup Working Group.

Οι τρεις Συμφωνίες Προστασίας, λοιπόν, των επενδύσεων οι οποίες είναι παράλληλα και συμφωνίες -και προσέξτε το αυτό αγαπητοί συνάδελφοι- οι όποιες αυτές Συμφωνίες Προστασίας των Επενδύσεων είναι παράλληλα την ίδια στιγμή και συμφωνίες περιορισμού της δυνατότητας των κρατών, να νομοθετούν σχετικά με τις επενδύσεις. Αν κάτι τέτοιο δηλαδή, το να νομοθετήσουν σχετικά με τις επενδύσεις θεωρηθεί, ότι θίγει τους επενδυτές, οι οποίες έχουν υπογραφεί κατά την τελευταία τριετία 2016 έως το 2019. Το 2016 με τις χώρες της Μεσημβρινής Αφρικής, το 2018 με τη Σιγκαπούρη και το 2019 με το Βιετνάμ. Αυτές, λοιπόν, οι τρεις συμφωνίες έρχονται σε ένα πακέτο μαζί με μια τέταρτη συμφωνία ελεύθερου εμπορίου με την Γκάνα.

Το Ελληνικό Κοινοβούλιο καλείται με διαδικασίες εξπρές -τώρα δεν χρειάζεται να σας εξηγήσω εγώ- οι προλαλήσαντες κάποιοι το έθιξαν, η κυρία Τζάκρη, ο κ. Λοβέρδος , αλλά πια καταντάει πολύ τραβηγμένο αυτό το πράγμα, δηλαδή πραγματικά δεν είναι σε θέση κανένας άνθρωπος, να επιτελέσει το λειτούργημά του ως βουλευτής, ως αιρετός άνθρωπος που εκπροσωπεί χιλιάδες ανθρώπους σε αυτήν την αίθουσα, όταν δεν είναι σε θέση να διαβάσει ένα νομοσχέδιο. Όταν ένα νομοσχέδιο είναι 4.000 σελίδες και έχει πράγματα που δεν τα ξέρουμε όλοι -εγώ η εμπειρία μου είναι εμπειρία ηθοποιού-επαγγελματία ηθοποιού- και θέλει ειδική ζέση και προσπάθεια, πώς να καταφέρω μέσα σε τόσο λίγο χρονικό διάστημα όχι απλώς να διαβάσω, αλλά να κατανοήσω σε βάθος αυτές τις 4.000 σελίδες, ουσιαστικά είναι αδύνατον.

Και αυτό ουσιαστικά περιορίζει –σας το λέμε εδώ και 18 μήνες – το λέγαμε και πριν μέσα στη Βουλή, το λέγαμε και τα προηγούμενα πεντέμισι χρόνια, γιατί το έκανε ο ΣΥΡΙΖΑ περιορίζει τη Δημοκρατία μας αυτός ο λερός τρόπος νομοθέτησης. Είναι σύμφυτος και πάει παρέα στη διαδρομή με τα μνημόνια.

Από τότε που άρχισαν τα μνημόνια πριν 11 συναπτά χρόνια, από τότε άρχισε να νοθεύεται η Δημοκρατία μας και από τότε άρχισε αυτός ο εντελώς απαράδεκτος τρόπος νομοθέτησης από έξι διαφορετικές κυβερνήσεις. Δεν είναι ιδεολογικό το θέμα, είναι μνημονιακό το θέμα, να το καταλάβουν οι άνθρωποι.

Το Κοινοβούλιο, λοιπόν, καλείται με διαδικασίες εξπρές, κύριε Υπουργέ, να κυρώσει ούτε λίγο-ούτε πολύ αυτές τις περίφημες χιλιάδες συμφωνιών, οι οποίες έχουν αποτελέσει αντικείμενο κριτικής από την κοινωνία των πολιτών και οι οποίες παρέχουν πλήθος διατάξεων, οι οποίες έχουν προκύψει ουσιαστικά -για να τα λέμε τα πράγματα με το όνομά τους- αποκλειστικά καθ’ υπαγόρευση των ισχυρότερων οικονομικών λόμπι αυτού του κόσμου.

Η κύρωση Συμφωνιών οικονομικού χαρακτήρα από τα κράτη-μέλη της Ευρωπαϊκής Ένωσης, κυρίες και κύριοι βουλευτές, δεν είναι μία τυπική αλλά κάθε άλλο είναι αντιθέτως μια πολύ σοβαρή, μια πολύ ουσιαστική διαδικασία. Οι εμπορικές και επενδυτικές αυτές συμφωνίες έρχονται συχνά σε αντίθεση με μια σειρά διεθνών συμφωνιών για το περιβάλλον, το κλίμα, για τη βιοποικιλότητα, όπως είναι για παράδειγμα η σύμβαση στη Συμφωνία του Παρισιού.

Ας θυμηθούμε, ότι η Συμφωνία με τον Καναδά παραλίγο να μην ισχύσει καθώς αυτή είχε καταψηφιστεί στο Κοινοβούλιο της Βαλονίας ακριβώς, γιατί το καθεστώς διαμεσολάβησης μεταξύ κρατών και επενδυτών κρίθηκε ιδιαίτερα ευνοϊκό για τους δεύτερους δηλαδή τους επενδυτές.

Έτσι η Συμφωνία οδηγήθηκε σε μια μικρή μερική βελτίωση -κατά τη δική μας γνώμη- καθόλου επαρκή βελτίωση και προφανώς αποκλειστικά και μόνο για επικοινωνιακούς λόγους.

Επιπλέον, με το νέο αυτό τύπο συμφωνιών, δηλαδή της προστασίας των επενδύσεων εννοώ πρόσφατα μόλις το 2019 ασκήθηκε ισχυρότατη κριτική από τους πράσινους και συνολικά από όλη την Ευρωπαϊκή Αριστερά μέσα στο Ευρωπαϊκό Κοινοβούλιο. Η κριτική αυτή ασκήθηκε με αφορμή την τότε Συμφωνία της Ευρωπαϊκής Ένωσης με το Βιετνάμ -πρόσφατη είναι- καθώς αυτή η συμφωνία δεν προέβλεπε σε αντίθεση με τις ΣΕΤΑ Καναδά Ευρωπαϊκής Ένωσης τα άρθρα τα οποία αφορούν τη βιώσιμη ανάπτυξη, να υπόκεινται στους μηχανισμούς επίλυσης διαφορών τη στιγμή μάλιστα που σε πρόσφατο ψήφισμα του Ευρωκοινοβουλίου για την Ευρωπαϊκή Πράσινη Συμφωνία ρητώτατα διατυπώνεται, ότι όλες ανεξαιρέτως οι Εμπορικές και Επενδυτικές Συμφωνίες θα πρέπει να θέτουν αυστηρά κριτήρια και εφαρμόσιμους μηχανισμούς σχετικά με την προστασία του περιβάλλοντος και την αντιμετώπιση της κλιματικής κρίσης και αλλαγής. Ακόμα χειρότερα από τη ΣΕΤΑ, που ήδη προέβλεπε ρήτρα διαιτησίας, που επιτρέπει στους επενδυτές τελικά να αμφισβητούν κοινωνικούς ή περιβαλλοντικούς μας μας νόμους. Τώρα με τις νέες αυτές επενδυτικές συμφωνίες, που είναι ακόμα χειρότερες –επαναλαμβάνω- από τη ΣΕΤΑ σε ορισμένες περιπτώσεις στο όνομα της έμμεσης απαλλοτρίωσης περιέχεται πλέον, η περίφημη ρήτρα «ομπρέλας», η οποία θέτει όλα τα Συμβόλαια που έχουν υπογραφεί μεταξύ ενός επενδυτή και ενός συμβαλλομένου κράτους στη συμφωνία στην ίδια μοίρα, στην ίδια θέση με την ίδια τη συμφωνία προστασίας.

Γι’ αυτόν ακριβώς τον λόγο δεν τόλμησαν τελικά να αφαιρέσουν την αρμοδιότητα επικύρωσης από τα εθνικά μας κοινοβούλια, καθώς σήμερα καλούμαστε ουσιαστικά να εξισώσουμε την όποια μελλοντική νομοθεσία μας για την προστασία της εργασίας, του περιβάλλοντος και της υγείας μας, με τα συμφέροντα κάποιων εταιρειών της Ασίας. Ταυτόχρονα, καλούμαστε να επικυρώσουμε μια συμφωνία έκτασης 2.900 σελίδων με κράτη της νοτίου Αφρικής με αντίστοιχους μηχανισμούς σε χώρες με σημαντικότατο όπως όλοι ξέρετε ορυκτό πλούτο, ο οποίος θα γίνει βέβαια με αυτόν τον τρόπο -με αυτό δηλαδή, που εμείς θα νομοθετήσουμε εδώ αυτές τις μέρες - βορά στους νεοαποικιοκράτες αυτού του κόσμου, χωρίς καν μάλιστα αυτές οι χώρες, να έχουν τη μελλοντική δυνατότητα να νομοθετήσουν προστατευτικούς νόμους σαν αυτούς που ήδη ισχύουν στην Ευρωπαϊκή μας Ένωση.

Να σημειώσουμε σε αυτό το σημείο, ότι κάποια οφέλη που θα προκύψουν για την πλευρά μας από την εφαρμογή αυτών των συμφωνιών, όπως είναι η κατοχύρωση ορισμένων προϊόντων προστατευόμενης ονομασίας προέλευσης, είναι κατά τη γνώμη μας εντελώς επουσιώδη σε σχέση με τις σοβαρότατες αρνητικές επιπτώσεις που θα έχουν συνολικά οι συμφωνίες αυτές.

Τέλος, οφείλουμε να επισημάνουμε ότι πρόσφατα έγινε ο 35ος γύρος διαπραγματεύσεων μεταξύ Ευρωπαϊκής Ένωσης και Κίνας για μια αντίστοιχη συμφωνία προστασίας επενδυτών. Ξέρετε γιατί το θίγουμε αυτό. Γιατί αναρωτιόμαστε τι θα σημάνει αυτό άραγε για το μέλλον του Πειραιά μας. Του μεγαλύτερου λιμανιού της χώρας μας και ενός από τα μεγαλύτερα της Ευρώπης. Τι άραγε θα σημάνει αυτή η συμφωνία μεταξύ Κίνας και Ευρωπαϊκής Ένωσης για τον Πειραιά μας; Είναι ένα νομοθετικό καθεστώς που δυνητικά μπορεί να το υποστεί στο μέλλον η χώρα μας. Η κυβέρνηση εδώ, με αυτό το σχέδιο νόμου, δείχνει για άλλη μια φορά, ότι είναι ακραία νεοφιλελεύθερη κατά τη γνώμη μας. Βιάζεται μάλιστα να επιβάλει την ατζέντα της, ενώ από την άλλη πλευρά, με συγχωρείτε θα το πω, η αξιωματική μας αντιπολίτευση δεν μπορεί να μιλήσει, καθώς είναι η ίδια που άνοιξε το δρόμο υπογράφοντες τις ΕΤΑ.

Στεκόμαστε κύριε Πρόεδρε, εξαιρετικά επικριτικοί απέναντι στην ακύρωση αυτών των συμφωνιών και επιφυλασσόμαστε για την Ολομέλεια. Το κάνουμε σαφές, όχι για κανέναν άλλο λόγο, είμαστε σχεδόν σίγουροι ότι θα ψηφίσουμε όχι. Αλλά ήταν αδύνατον αυτόν τον πακτωλό, αυτό το χάος σελίδων να το μελετήσουμε εμβριθώς μέσα σε 24 ή 36 ώρες. Επομένως, θα εκμεταλλευτούμε και τις μέρες που παραμένουν μέχρι την μεθαυριανή Ολομέλεια και επαναλαμβάνω, είμαστε επικριτικότατοι, ωστόσο επιφυλασσόμαστε λόγω του γεγονότος ότι είναι ανθρωπίνως αδύνατο να καταφέρουμε να ξεψαχνίσουμε όλα τα σημεία αυτών των συμφωνιών. Επιφυλασσόμαστε τελικά κύριε Πρόεδρε για την Ολομέλεια. Σας ευχαριστώ πολύ κυρίες και κύριοι συνάδελφοι που με ακούσατε.

**ΚΩΝΣΤΑΝΤΙΝΟΣ Π. ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ κύριε Γρηγοριάδη. Κύριε Υπουργέ, πριν πάρετε τον λόγο, ζήτησε ο κύριος Αμανατίδης, ο Βουλευτής του Σύριζα να παρέμβει, να πάρει το λόγο και να τοποθετηθεί. Κύριε Αμανατίδη, παρακαλώ.

**ΙΩΑΝΝΗΣ ΑΜΑΝΑΤΙΔΗΣ:** Σας ευχαριστώ πολύ κύριε Πρόεδρε. Θα ήθελα να ακούσω τον αναπληρωτή Υπουργό, τον κύριο Βαρβιτσιώτη. Νομίζω, αυτός υποστηρίζει τις συγκεκριμένες συμβάσεις. Μία διαπίστωση την οποία είχαμε κάνει στο Υπουργείο όταν υπηρετούσα στο Υπουργείο Εξωτερικών, είναι ότι θεωρούσαμε και προσωπικά θεωρώ, ότι η Αφρική είναι το επόμενο πεδίο αν θέλετε, όπου η χώρα μας μπορεί να έχει ένα σημαντικό ρόλο. Ένα σημαντικό ρόλο και μέσων της ομογένειας και μέσω του Πατριαρχείου Αλεξανδρείας και θα είναι το επόμενο πεδίο συγκρούσεων, αντιπαραθέσεων, αντιθέσεων αν το θέλετε.

Ουσιαστικά, θέλω να κάνω 2 ερωτήσεις κύριε Πρόεδρε. Πρώτον, ποια είναι τα αποτελέσματα, ειδικά τα δύο τελευταία χρόνια, συνολικά η εικόνα των επενδύσεων με τα κράτη αυτά. Πως από εκεί που αφήσαμε - και έχει το Υπουργείο Εξωτερικών πιστεύω τα στοιχεία – μικρή, μεγάλη, λιγότερο μεγάλη δραστηριότητα με τις χώρες αυτές, πώς τα δύο χρόνια αυτά εστίασε το Υπουργείο Εξωτερικών. Το δεύτερο είναι, όταν γίνονται, κυρώσεις συμβάσεων όπως είναι και με βάση τις υποχρεώσεις τις οποίες έχουμε στην Ευρωπαϊκή Ένωση, υπάρχουν ειδικές συνεννοήσεις σε σχέση με συνεργασίες με τους διεθνείς οργανισμούς με τις συγκεκριμένες χώρες. Θέλω να ξέρω και αν ο κύριος Υπουργός μπορεί να μας απαντήσει. Εξασφαλίσαμε κάτι; Έγινε μια συζήτηση με τις χώρες αυτές πριν έρθουν οι συμβάσεις εδώ για κύρωση στη Βουλή και ποιες είναι αυτές; Ή ήρθαν αυτόματα; Αυτά τα 2 πράγματα ήθελα να πω κύριε Πρόεδρε. Ευχαριστώ πάρα πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Το λόγο έχει ο κ. Υπουργός.

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Αναπληρωτής Υπουργός Εξωτερικών)**: Κύριε Πρόεδρε, κυρίες και κύριοι συνάδελφοι, καταρχάς θα ήθελα να ευχαριστήσω τους Εισηγητές για την τοποθετήσεις τους και τον κ. Αμανατίδη που πήρε τον λόγο.

Θα ήθελα να ξεκινήσω κάνοντας ένα σχόλιο για τον τρόπο νομοθέτησης. Είμαι από αυτούς που πάντοτε πίστευαν στον ρόλο της Βουλής και πιστεύω ότι θα πρέπει να επανέλθουμε στον τρόπο με τον οποίο κυρωνόταν οι Συμβάσεις το παρελθόν, όπως πολύ σωστά νομίζω ανέφερε ο κύριος Λοβέρδος. Οι Διεθνείς Συμβάσεις και ιδιαίτερα Συμβάσεις τις οποίες είχε καταρτίσει η Ευρωπαϊκή Ένωση δεν έρχονται ξαφνικά ως κεραυνός στο Κοινοβούλιο. Είναι δημοσιευμένες, είναι αποτέλεσμα μακροχρόνιων διπλωματικών διαπραγματεύσεων, υπάρχει επαρκής δημοσιότητα σε όλες από αυτές και η κύρωση τους από το Ελληνικό Κοινοβούλιο Ευρωπαϊκών Συμβάσεων που έχουν όλες τις απαραίτητες προβλέψεις για τη διασφάλιση των ελληνικών συμφερόντων, νομίζω ότι για πρώτη φορά επιταχύνεται και επιταχύνεται ακριβώς γιατί θέλουμε να βρεθούμε σε ένα σημείο ώστε να έχουμε πραγματικά κυρωμένες και όχι καθυστερημένες μία σειρά από τέτοιου είδους Συμβάσεις.

Απέναντι στην κριτική ότι δεν ήταν δυνατόν να γίνει επεξεργασία από τα κομματικά επιτελεία αυτών των συμβάσεων. Θα ήθελα να σας πω ότι αυτές είναι Συμβάσεις, οι οποίες για να καταρτιστούν έχουν ουσιαστικά απασχοληθεί εκατοντάδες άνθρωποι στην Κομισιόν, έχει γίνει η κατάρτισή τους σε πολύ προγενέστερο χρόνο. Μάλιστα οι τρεις από τις τέσσερις Συμβάσεις που σήμερα κυρώνουμε, είναι Συμβάσεις οι οποίες έχουν υπογραφεί από την Ευρωπαϊκή Ένωση την εποχή που ακόμα βρισκόταν ο ΣΥΡΙΖΑ στην εξουσία. Όλες οι προβλέψεις, οι οποίες είχαν γίνει και αυτό αφορά και τη κριτική κατά πόσον έχουν ενσωματωθεί ή όχι τα θέματα προστασίας των ελληνικών προϊόντων, θα έπρεπε να αφορούσε την προηγούμενη κυβέρνηση. Μόνο η τελευταία σε ότι αφορά την ΚΑΜΑ, είναι μία Σύμβαση, η οποία έχει υπογραφεί μόνο το τελευταίο διάστημα, όπως πολύ σωστά αναφέρθηκε, για τους λόγους για τους οποίους επισπεύσθηκε αυτή η υπογραφή.

Θέλω να πω ότι αυτές οι Συμβάσεις μας δίνουν τη δυνατότητα της εμπορικής και οικονομικής πρόσβασης σε πάνω από 230 εκατομμύρια ανθρώπους και με έναν συνολικό όγκο διμερούς εμπορίου ανάμεσα στην Ευρωπαϊκή Ένωση και τις χώρες στις οποίες συζητάμε περίπου των 130 δισεκατομμυρίων ευρώ. Ευνοούμαστε από αυτές τις Συμβάσεις γιατί άρουμε φορολογικούς περιορισμούς άλλοτε φορολογικοί περιορισμοί στις χώρες υποδοχής των δικών μας εξαγωγών, αλλά παράλληλα νομίζω ότι η Ευρώπη παίζει και τον επιτελικό διεθνή ρόλο της για την ανάπτυξη δημιουργώντας τις προϋποθέσεις να μπει σε αγορές και να μπει σε αγορές με όρους διαφανείς, με όρους που καταλήγουμε σε κάποιο διεθνές διαιτητικό δικαστήριο για να αντιμετωπίσει τα προβλήματα και βεβαίως με όρους που συνάδουν με την προστασία των ανθρωπίνων δικαιωμάτων. Είναι μία καινούργια ρήτρα, η οποία έχει μπει στα πλαίσια των Συμβάσεων που καταρτίζει η Ευρωπαϊκή Ένωση.

Θα σας έλεγα ότι για μένα είναι σημαντικό το να αυξήσουμε τις επαφές μας με την Αφρική. Θα συμφωνήσω απόλυτα με τον κύριο Αμανατίδη. Άλλωστε ένα από τα λίγα ταξίδια που κατάφερα να κάνω πριν μπούμε στην περίοδο του lockdown ήταν σε χώρες της Αφρικής συνεχίζοντας ένα άνοιγμα που είχε γίνει στο παρελθόν. Το πιστεύω αυτό και πιστεύω ότι πρέπει να δουλέψουμε πολύ στις προσπάθειες για την αύξηση των εμπορικών μας επαφών. Άλλωστε σήμερα με την κατάρτιση της Συμφωνίας με την κοινότητα ανάπτυξης της σημερινής Αφρικής που περιλαμβάνει την Μποτσουάνα, το Λεσότο, τη Μοζαμβίκη, την Ναμίμπια, τη Νότια Αφρική και την Εσουατίνη ή Σουαζιλάνδη, που μέχρι πρόσφατα λεγόταν Σουαζιλάνδη, τώρα λέγεται αν δεν κάνω λάθος Βασίλειο της Εσουατίνης και βεβαίως στην ΚΑΜΑ, δίνουμε τη δυνατότητα για να προχωρήσουμε.

Θα σας έλεγα, ότι επειδή άκουσα και την κριτική για το κατά πόσον εμείς θα μπορούσαμε να έχουμε κάνει τις διμερείς συμφωνίες με αυτές τις χώρες, παραλείποντας το ρόλο μας και τη συμμετοχή μας στην Ευρωπαϊκή Ένωση, με μηδαμινό μεταξύ μας εμπόριο και μηδαμινές επικοινωνίες, θα σας πω ότι με εξαίρεση τη συμφωνία που έχουμε υπογράψει από το 2008 με το Βιετνάμ, τη ναυτιλιακή συμφωνία, με όλες τις άλλες χώρες όσες προσπάθειες έχουμε ξεκινήσει για να κάνουμε συμφωνία, δεν έχουν καρποφορήσει με τον τρόπο, με τον οποίο θέλαμε. Συμφωνίες αποφυγής διπλής φορολογίας έχουν μείνει στα συρτάρια των γραφειοκρατών, συνήθως αυτών των χωρών, που δεν δείχνουν αυτή τη μεγάλη διάθεση για κατάρτιση τέτοιων συμφωνιών, όταν δεν υπάρχει ο ανάλογος όγκος εμπορίου ή συνεργασίας στα πλαίσια του τουρισμού ή άλλου είδους συμφωνίες, που περιμένουμε για όλα τα σχέδια που έχουμε αποστείλει απαντήσεις από τις χώρες, στις οποίες θα έχουμε στείλει. Άρα, νομίζω ότι μας διευκολύνει η συμμετοχή μας στην Ευρωπαϊκή Ένωση και δεν μας καθυστερεί.

Έρχομαι στο θέμα της προστασίας των ελληνικών προϊόντων. Είναι σημαντικό, ότι πλέον μπαίνει με σαφήνεια το θέμα της προστασίας των γεωγραφικών ενδείξεων. Άλλωστε, ήταν και η κόκκινη μας γραμμή, για να μην μπερδευόμαστε, η κόκκινη μας γραμμή και απέναντι στη συμφωνία, την εμπορική συμφωνία που καταρτίστηκε με το Ηνωμένο Βασίλειο. Για το Brexit, η Ελλάδα είχε θέσει ορισμένες κόκκινες γραμμές, μία από αυτές και ίσως η πρώτη σε προτεραιότητα, ήταν η διατήρηση της αναγνώρισης των προϊόντων γεωγραφικής προέλευσης, για τα ευρωπαϊκά προϊόντα που διακινούνται στη Μεγάλη Βρετανία. Δηλαδή, ότι έχει αναγνωριστεί στον ευρωπαϊκό πίνακα γεωγραφικών ενδείξεων, να ισχύει και μετά την αποχώρηση της Μεγάλης Βρετανίας κι αυτό είχε να κάνει με τα 14 προϊόντα, τα οποία και σήμερα, με αυτές τις συμφωνίες, προστατεύονται και είναι η φέτα, οι ελιές καλαμών και Άμφισσας, τα φασόλια Καστοριάς, το κασέρι, η γραβιέρα, η κεφαλογραβιέρα, το ελαιόλαδο το ελληνικό, η κορινθιακή σταφίδα, ο κρόκος Κοζάνης, η μαστίχα Χίου, το κρασί Σάμος, το ούζο και το τσίπουρο. Δεν έχουμε αυτή τη στιγμή άλλα προϊόντα αναγνωρισμένα, στα πλαίσια της Ευρωπαϊκής Ένωσης. Εύχομαι να αποκτήσουμε πολύ σύντομα και να διευρύνουμε αυτόν τον κατάλογο.

Κλείνοντας, θα ήθελα να κάνω μία αναφορά, σ’ αυτά που άκουσα στο τέλος. Θα ήθελα να σας πω ένα ενδιαφέρον στοιχείο, που έχει να κάνει με το διμερές μας εμπόριο με την Σιγκαπούρη, στην οποία αυτή τη στιγμή υπάρχουν εγκατεστημένες ελληνικές εταιρείες, βασικά ναυτιλιακές, υπάρχει ένας μεγάλος όγκος εξαγωγών προς τη Σιγκαπούρη, η οποία φτάνει το μισό δισεκατομμύριο ευρώ και η Σιγκαπούρη είναι ο 19ος εμπορικός μας εταίρος και αυτό γιατί μεγάλες προμήθειες ουσιαστικά ποντοπόρων πλοίων, τα οποία κάνουν ανεφοδιασμό στη Σιγκαπούρη, παίρνουν ελληνικά προϊόντα ή άλλα ναυτιλιακό υλικό. Αυτός είναι ο βασικός όγκος και νομίζω, ότι είναι σημαντικό να διευρύνουμε τη σχέση μας με τη Σιγκαπούρη, η οποία από μόνη της αποτελεί περίπου το ένα τρίτο της αγοράς της νοτιοανατολικής Ασίας, διότι είναι το μεγάλο εμπορικό και διαμετακομιστικό κέντρο της περιοχής.

Έρχομαι στην τελευταία παρατήρηση, που θα ήθελα να κάνω και αφορά την πρόσφατη επέτειο των Ιμίων. Νομίζω, ότι η ύψιστη τιμή προς τους ήρωες της βραδιάς των Ιμίων, έγινε με την ανακοίνωση που έκανε ο Υπουργός Εθνικής Άμυνας, με την απόφαση της Ελληνικής Δημοκρατίας, ήδη να έχει δώσει το όνομα του Καραθανάση σε μία από τις τορπιλακάτους του πολεμικού ναυτικού και άλλες δύο που έρχονται στη συνέχεια να πάρουν το όνομα του Βλαχάκου και του Γιαλοψού.

Θέλω να σας διαβεβαιώσω. Γιατί δεν μπορεί να ακούγονται πράγματα στο ελληνικό Κοινοβούλιο που δεν συνάδουν με την αλήθεια και δεν συντρέχει κανένας λόγος να ανακινούμε θέματα, μόνο και μόνο για να κάνουμε, ορισμένες φορές, εντύπωση. Σας διαβεβαιώνω ότι η Κυβέρνηση, όπως όλες οι εθνικές κυβερνήσεις, υπερασπίζεται τον εθνικό χώρο, τόσο στην ξηρά, στη θάλασσα και στον αέρα, με αιχμή του δόρατος τις Ένοπλες Δυνάμεις.

Σε ότι αφορά δε την απόφαση της Κυβέρνησης για τη δημιουργία ενός Κέντρου Υποδοχής και Ταυτοποίησης Προσφύγων και Μεταναστών, στον Έβρο, μετά τις περυσινές πιέσεις, τις οποίες είδαμε και είδαμε και τον τρόπο, με τον οποίο απέκρουσε η ελληνική Δημοκρατία τη διάθεση της Άγκυρας να εργαλειοποιήσει μεταναστευτικές και προσφυγικές ροές, και την απόφασή μας να ενισχύσουμε την φύλαξη του Έβρου, μέσα από την επέκταση και ενίσχυση του φράκτη, θεωρούμε ότι ένα Κέντρο Υποδοχής και Ταυτοποίησης -και όχι φιλοξενίας, αλλά υποδοχής και ταυτοποίησης, θα διευκολύνει στην ασφάλεια των κατοίκων της περιοχής.

Εγώ λυπάμαι για το γεγονός ότι έχει ερημωθεί ένα μεγάλο μέρος της ελληνικής υπαίθρου, ότι όντως σε ορισμένα χωριά διαμένουν λίγοι γέροντες, οι οποίοι θα αισθανθούν πολύ μεγαλύτερη ασφάλεια αν υπάρχει ένα Κέντρο Υποδοχής και Ταυτοποίησης, φιλοξενίας λίγων ωρών ή λίγων ημερών, των ανθρώπων, οι οποίοι περνάνε παράνομα τα σύνορα. Και να μην αφήνονται αυτοί ελεύθερα να κυκλοφορούν γύρω γύρω στην περιοχή, μέχρι κάποια στιγμή να συλληφθούν και, χωρίς να υπάρχει σήμερα το κατάλληλο κατάλυμα, να μετακινηθούν σε κάποια άλλη περιοχή της χώρας. Δεν υπάρχει, λοιπόν, κανένας τέτοιος φόβος.

Θέλω να κλείσω, λέγοντας ότι είμαι βέβαιος ότι τα νούμερα, τα οποία υπάρχουν σήμερα στις αφίξεις και στις ροές τις μεταναστευτικές, αποτελούν αποτέλεσμα μιας συντονισμένης προσπάθειας φύλαξης συνόρων και πολιτικών αποτροπής, οι οποίες, σε έναν πολύ μεγάλο βαθμό, μας θωρακίζουν απέναντι σε τέτοιου είδους ασύμμετρες απειλές.

Κύριε Πρόεδρε, σας ευχαριστώ πάρα πολύ.

Ελπίζω ότι, μεθαύριο, που θα το συζητήσουμε στην Ολομέλεια, η συζήτηση να είναι απολύτως περιορισμένη στα θέματα των Συμφωνιών και να είναι αυτή μία διαδικασία.

Μάλιστα, επικοινώνησα ήδη με τον πρέσβη της Νοτίου Αφρικής και τον πρέσβη του Βιετνάμ -με τις πρεσβείες τους- και τους ανακοίνωσα ότι, την Τετάρτη, θα συζητηθούν στην Ολομέλεια. Τους είπα ότι, ενδεχομένως, θα ήταν καλό και από τη δική τους πλευρά αν ήθελαν να παραστούν ή να παρακολουθήσουν διαδικτυακά τη συζήτηση στο ελληνικό Κοινοβούλιο, αφού δεν έχουμε πάρα πολλές ευκαιρίες να συζητάμε γι’ αυτές τις χώρες, στα πλαίσια των διαδικασιών της Ολομέλειας στο ελληνικό Κοινοβούλιο.

Σας ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Σας ευχαριστούμε και εμείς, κύριε Υπουργέ.

Επίσης, να σας πούμε κάτι που σας ενδιαφέρει. Αύριο, θα έχουμε κοινή συνεδρίαση με την Επιτροπή Εξωτερικών, Εθνικής Άμυνας και Ενόπλων Δυνάμεων της γαλλικής Εθνοσυνέλευσης.

Την προηγούμενη βδομάδα, είχαμε με την ιταλική Επιτροπή Εξωτερικών και αύριο θα έχουμε με τη γαλλική Επιτροπή.

Σε μια τέτοια συγκυρία, κρίναμε σκόπιμο να προκαλέσουμε αυτές τις συνεδριάσεις, για να ανταλλάξουμε απόψεις και ειδικά με συναδέλφους χωρών, όπως η Γαλλία, που στάθηκαν πάρα πολύ κοντά μας στην πρόσφατη κρίση.

Αν και ο Κανονισμός γράφει ότι κλείνουμε με την τοποθέτηση του Υπουργού, εάν δεν έχετε αντίρρηση, κυρίες και κύριοι συνάδελφοι, η κυρία Μαριέττα Γιαννάκου ζήτησε το λόγο. Θα παρακαλέσω να δώσουμε το λόγο στην κυρία Γιαννάκου και να κλείσουμε, κύριε Υπουργέ.

Ορίστε, κυρία Γιαννάκου, έχετε το λόγο.

**ΜΑΡΙΕΤΤΑ (ΜΑΡΙΟΡΗ) ΓΙΑΝΝΑΚΟΥ:** Ευχαριστώ πολύ, κύριε Πρόεδρε.

Όλες οι παρατηρήσεις του Υπουργού είναι πάρα πολύ σωστές.

Ήθελα μόνο να προσθέσω, για τους συναδέλφους, οι οποίοι έχουν ορισμένες αμφισβητήσεις για τα θέματα κυρώσεων, το εξής: Η Συνθήκη της Λισαβόνας προβλέπει ότι όλες οι Συμφωνίες έρχονται στην Ευρωπαϊκή Επιτροπή. Τους κάνουν επεξεργασία, σε όλα τα επίπεδα των κρατών μελών και λοιπά. Αλλά και παλαιές Συμφωνίες, που έχουν υπογράψει διμερώς τα κράτη μέλη, πηγαίνουν και αυτές στην Ευρωπαϊκή Επιτροπή, για να προσαρμοστούν στα νέα δεδομένα της Συνθήκης.

Όσον αφορά στην Αφρική, εγώ ακολουθώντας από την δεκαετία του ‘80 από το περίφημο ΑΚΕ, δηλαδή, την συνεργασία με τα κράτη μέλη των συμφωνιών ΛΟΜΕ- παλαιών συμφωνιών ΛΟΜΕ και μετέπειτα Κοτονού- το ζήτημα που είχαμε πάντοτε είναι, ότι όλα τα μεγάλα πρότζεκτ και τα μεγάλα έργα να έπαιρναν μεγάλες ευρωπαϊκές εταιρείες. Μάλιστα, είναι η χώρα μας, επί Υπουργού Παγκάλου, είχε αγωνιστεί και με την δική μας βοήθεια να δώσουμε τη δυνατότητα και σε ελληνικές εταιρίες να συμμετάσχουν σε αυτά τα μεγάλα τα έργα. Δεν είναι όμως μόνο αυτό το ζήτημα. Είναι κυρίως, ότι ενώ υποτίθεται ότι οι συμφωνίες αυτές ξεκινούν από μια αγαθή πρόθεση στήριξης των χωρών του τρίτου κόσμου, τελικά, είναι πολλά τα ερωτηματικά τα οποία αφήνονται, λαμβάνοντας υπόψιν ότι ένα πλήθος πολιτών του τρίτου κόσμου κοιτάζει να διαφύγει από τις χώρες τους και να έρθει στην Ευρώπη.

Αυτό είναι ένα μεγάλο ζήτημα το οποίο είναι πολιτικής υφής και ο οποίο χρειάζεται να ξανασυζητηθεί σε υψηλό επίπεδο της Ε.Ε., εάν θέλουμε να έχουμε αποτελέσματα και ταυτόχρονα να βοηθήσουμε και τις χώρες με πιο μειονεκτική οικονομία όπως η δική μας σε σχέση με τις μεγάλες ευρωπαϊκές χώρες, να συμμετάσχουν και να δημιουργήσουν καλύτερες εμπορικές σχέσεις και να στηρίξουν οικονομικά ζητήματα και ελπίδες τις οποίες έχουν με τον ίδιο τρόπο που το κάνουν οι μεγάλες ευρωπαϊκές χώρες. Είναι ένα πολύπλοκο ζήτημα και δεν είναι τόσο απλό όσο φαίνεται μερικές φορές.

Ευχαριστώ πολύ, κύριε Πρόεδρε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ την κυρία Γιαννάκου.

Κλείνοντας, ο Υπουργός, θα ήθελε να προσθέσει κάτι ακόμη παρακαλώ.

Το λόγο έχει ο κ. Βαρβιτσιώτης.

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Αναπληρωτής Υπουργός Εξωτερικών):** Με βάση την παρατήρηση της κυρίας Γιαννάκου, θα συμφωνήσω απόλυτα μαζί της, ότι η Ε.Ε. πρέπει να ασκεί το ειδικό βάρος ιδιαίτερα όταν συναλλάσσεται με τρίτες χώρες και ιδιαίτερα με τις χώρες στις οποίες δίνει βοήθεια, αναπτυξιακή βοήθεια, ώστε να υπάρχουν διευκολύνσεις στα θέματα επαναπατρισμού παράνομων μεταναστών. Είναι κάτι το οποίο έχει τεθεί πάρα πολύ ψηλά στην ατζέντα από την ελληνική πλευρά για τη διαμόρφωση του οποιουδήποτε νέου συμφώνου μετανάστευσης. Είναι κάτι το οποίο υιοθετείται αυτή τη στιγμή σιγά-σιγά από την Ευρωπαϊκή Επιτροπή και όλες αυτές οι συμβάσεις στις οποίες μιλάμε δεν είχαμε υιοθετήσει αυτό το πλαίσιο για την κατάρτισή τους. Νομίζω, ότι αυτό που προσπαθούμε τα τελευταία χρόνια να πετύχουμε, τον τελευταίο χρόνο να πετύχουμε, είναι την κινητοποίηση του ευρωπαϊκού ειδικού βάρους, ώστε να καταφέρουμε να μην έχουμε ανθρώπους οι οποίοι είναι εγκλωβισμένοι μέσα σε ένα νομικό κενό μη έχοντας καθεστώς ασύλου σε ευρωπαϊκές χώρες και την ίδια στιγμή, μη γίνονται δεκτοί από τις χώρες από τις οποίες προήλθαν υπό τη μορφή των διαδικασιών του επαναπατρισμού.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ.

Να πω, κύριε Υπουργέ, τώρα που μας θυμίσατε την ονοματοδοσία ενός πλοίου του Πολεμικού μας Ναυτικού με το όνομα του ήρωα «Καραθανάση», ότι πραγματικά, πριν από μερικούς μήνες είχε γίνει αυτό- ήμουν και εγώ παρών εκεί- και ήταν πολύ συγκινητικό το γεγονός ότι ο γιος του ήρωα, ο Γιάννης Καραθανάσης, ένα εξαιρετικό παιδί, ήταν αυτός που μαζί με τον Αρχηγό ΓΕΕΘΑ και φυσικά τον κύριο Παναγιωτόπουλο, τον Υπουργό Εθνικής Άμυνας, αποκάλυψε την πινακίδα που έφερε το όνομα του ήρωα πατέρα του σε πλοίο του Πολεμικού μας Ναυτικού. Πραγματικά ήταν μια πολύ συγκινητική στιγμή.

Κλείνοντας, θα ήθελα απλώς να παρακαλέσω αύριο τους Εισηγητές και τους Βουλευτές που οι Κοινοβουλευτικές Ομάδες θα ορίσουν να είναι παρόντες, αν μπορούν στις τέσσερις παρά δέκα να είναι εδώ, για να κάνουμε τον απαραίτητο συντονισμό προκειμένου να ξεκινήσουμε αμέσως τη συνεδρίαση με την Γαλλική Επιτροπή.

Για τα θέματα της σημερινής συνεδρίασης, την Κύρωση της Ενδιάμεσης Συμφωνίας Οικονομικής Εταιρικής Σχέσης μεταξύ της Γκάνας και της Ευρωπαϊκής Ένωσης και των κρατών μελών της, από την άλλη πλευρά.

Επίσης οι Κυρώσεις Συμφωνίας Προστασίας των Επενδύσεων μεταξύ της Ευρωπαϊκής Ένωσης και των κρατών  μελών της και αντίστοιχα της Δημοκρατίας της Σιγκαπούρης, της Δημοκρατίας του Βιετνάμ και των κρατών της Συμφωνίας Οικονομικής Εταιρικής Σχέσης της Κεντρικής Αφρικής, γίνονται δεκτές, κατά πλειοψηφία.

Δηλαδή, η Νέα Δημοκρατία έχει δηλώσει ότι υπερψηφίζει, ο ΣΥΡΙΖΑ έχει δηλώσει ότι υπερψηφίζει, το κίνημα αλλαγής έχει δηλώσει ότι υπερψηφίζει, το Κομμουνιστικό Κόμμα έχει δηλώσει ότι καταψηφίζει και έχουν επιφυλαχθεί οι εκπρόσωποι των κομμάτων Ελληνική Λύση και ΜέΡΑ25.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αναστασιάδης Σάββας, Δούνια Παναγιώτα, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δημοσχάκης Αναστάσιος, Θεοδωρικάκος Παναγιώτης (Τάκης) Καββαδάς Αθανάσιος, Καιρίδης Δημήτριος, Κεδίκογλου Συμεών (Σίμος), Κεφαλογιάννη ΄Όλγα, Κουμουτσάκος Γεώργιος, Κουτσούμπας Ανδρέας, Καππάτος Παναγιώτης, Λιούτας, Αθανάσιος, Μανωλάκος Νικόλαος, Μπακογιάννη Θεοδώρα (Ντόρα), Νικολακόπουλος Ανδρέας, Παπαδόπουλος Μιχαήλ (Μιχάλης), Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Χατζηβασιλείου Αναστάσιος (Τάσος),Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Κατρούγκαλος Γεώργιος, Μουζάλας Ιωάννης, Μπουρνούς Ιωάννης, Τζάκρη Θεοδώρα, Χαρίτου Δημήτριος (Τάκης), Κεγκέρογλου Βασίλειος, Λοβέρδος Ανδρέας, Φραγγίδης Γεώργιος, Κατσώτης Χρήστος, Παπαναστάσης Νικόλαος, Κομνηνάκα Μαρία , Μυλωνάκης Αντώνιος, Χήτας Κωνσταντίνος, Γρηγοριάδης Κλέων, και Σακοράφα Σοφία

Τέλος και περί ώρα 19.55’ λύθηκε η συνεδρίαση.

**ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΚΩΝΣΤΑΝΤΙΝΟΣ ΓΚΟΥΛΕΚΑΣ ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ**